title: Deċiżjoni tal-Kummissjoni (UE) 2016/289 tat-8 ta' Ġunju 2015 dwar l-għajnuna mill-Istat SA.37792 (2014/C) (ex 2013/N) li s-Slovenja qiegħda tippjana li timplimenta għall-Grupp Cimos (notifikata bid-dokument C(2015) 3770) (Test b'rilevanza għaż-ŻEE)

text:
                  4.3.2016

                  MT

                  Il-Ġurnal Uffiċjali tal-Unjoni Ewropea

                  L 59/168

            DEĊIŻJONI TAL-KUMMISSJONI (UE) 2016/289
      tat-8 ta' Ġunju 2015
      dwar l-għajnuna mill-Istat SA.37792 (2014/C) (ex 2013/N) li s-Slovenja qiegħda tippjana li timplimenta għall-Grupp Cimos

            (notifikata bid-dokument C(2015) 3770)

      (It-test bl-Ingliż biss huwa awtentiku)
      (Test b'rilevanza għaż-ŻEE)
      IL-KUMMISSJONI EWROPEA,
      Wara li kkunsidrat it-Trattat dwar il-Funzjonament tal-Unjoni Ewropea, u b'mod partikolari l-ewwel subparagrafu tal-Artikolu 108(2) tiegħu (1),
      Wara li kkunsidrat il-Ftehim dwar iż-Żona Ekonomika Ewropea u, b'mod partikolari, l-Artikolu 62(1)(a) tiegħu,
      Wara li kkunsidrat id-deċiżjoni li permezz tagħha l-Kummissjoni ddeċidiet li tibda l-proċedura stabbilita fl-Artikolu 108(2) tat-Trattat dwar il-Funzjonament tal-Unjoni Ewropea, fir-rigward tal-għajnuna SA.37792 (2013/N) (2),
      Wara li stiednet lill-partijiet interessati jissottomettu l-kummenti tagħhom skont id-dispożizzjonijiet imsemmija hawn fuq (3), u wara li kkunsidrat il-kummenti tagħhom,
      Billi:
      1.   PROĊEDURA

                  (1)

                  Permezz ta' ittra datata l-21 ta' Novembru 2013, is-Slovenja nnotifikat lill-Kummissjoni dwar l-għajnuna għar-ristrutturar li kienet beħsiebha timplimenta għall-Grupp Cimos (4) (“Cimos”, “il-Kumpanija”). Il-miżura notifikata kienet preċeduta mill-għoti ta' għajnuna għas-salvataġġ li l-Kummissjoni kienet approvat fit-2 ta' Lulju 2013 (5).

                  (2)

                  Permezz ta' ittra datata d-9 ta' April 2014, il-Kummissjoni infurmat lis-Slovenja li kienet iddeċidiet li tibda l-proċedura stabbilita fl-Artikolu 108(2) tat-Trattat fir-rigward tal-għajnuna (“id-deċiżjoni tal-ftuħ”). Is-Slovenja tat il-kummenti tagħha dwar din id-deċiżjoni permezz ta' ittra datata l-10 ta' Ġunju 2014. Is-Slovenja pprovdiet informazzjoni addizzjonali permezz ta' ittri datati l-24 ta' Settembru 2014 u t-3 ta' Ottubru 2014. Il-Kummissjoni ltaqgħet mal-awtoritajiet Sloveni fl-4 ta' Novembru 2014. Permezz ta' ittra datata t-18 ta' Diċembru 2014 il-Kummissjoni talbet għal informazzjoni addizzjonali, li għaliha s-Slovenja wieġbet fit-30 ta' Jannar 2015.

                  (3)

                  Id-deċiżjoni tal-Kummissjoni li tibda l-proċedura ġiet ippubblikata f'Il-Ġurnal Uffiċjali tal-Unjoni Ewropea
                      (6). Il-Kummissjoni stiednet lill-partijiet interessati biex jissottomettu l-kummenti tagħhom.

                  (4)

                  Il-Kummissjoni rċeviet kummenti minn parti interessata waħda. Għaddiethom lis-Slovenja, li ngħatat l-opportunità li tirreaġixxi. Is-Slovenja ma weġbitx għall-kummenti tal-parti interessata.

                  (5)

                  Permezz ta' ittra datata s-27 ta' Jannar 2015 is-Slovenja rinunzjat għad-dritt tagħha skont l-Artikolu 3 tar-Regolament Nru 1/1958 (7) biex din id-Deċiżjoni tiġi adottata bis-Sloven u qablet li l-lingwa awtentika ta' din id-Deċiżjoni għandha tkun l-Ingliż.

            2.   DESKRIZZJONI

      2.1.   BENEFIĊJARJU

                  (6)

                  Cimos hija manifattur tal-komponenti tal-karozzi bbażat fis-Slovenja, waħda mill-akbar kumpaniji industrijali fis-Slovenja u impjegatur ewlieni. Dan l-aħħar irrapportat bejgħ annwali ta' aktar minn EUR 400 miljun u timpjega 6 855 persuna (8), li minn dawn aktar minn 2 500 fis-Slovenja.

                  (7)

                  Minbarra l-attività prinċipali tagħha, il-kumpanija kienet ukoll attiva f'setturi oħra permezz tad-Diviżjoni tal-Bini tal-Magni u tal-Għodda (“Magni”) tagħha u tad-Diviżjoni tal-Enerġija u tal-Agrikoltura (“Agrikoltura”) tagħha. Reċentement bigħethom jew integrathom fid-Diviżjoni Awtomobilistika, li issa hija l-unika attività tal-Kumpanija.

                  (8)

                  Is-Slovenja tistma li s-sehem ta' Cimos fis-suq Ewropew huwa ta' anqas minn 15 % għal ħafna mill-familji ta' prodotti, bl-eċċezzjoni ta' ħawsings ċentrali u ċrieki b'paletti ta' sistemi turbo fejn huwa stmat li huwa ta' 17 % u ta' 21 %, rispettivament. Il-kompetituri ewlenin ta' Cimos jinkludu Edscha u FlexNGate, Le Bélier, Streit u NWS.

                  (9)

                  Mill-31 ta' Awwissu 2014, Cimos kienet tikkonsisti minn kumpanija prinċipali, Cimos d.d., u 21 sussidjarja b'operazzjonijiet fis-Slovenja, fil-Kroazja, fi Franza, fil-Ġermanja, fis-Serbja, fil-Bożnija u fir-Russja. L-istruttura organizzattiva ta' Cimos hija indikata fil-Figura ta' hawn taħt.

                     L-istruttura organizzattiva ta' Cimos

                  (10)

                  Indirettament l-Istat Sloven — permezz ta' kumpaniji jew muniċipalitajiet ikkontrollati mill-Istat — għandu aktar minn 39 % tal-ishma ta' Cimos. Mill-31 ta' Awwissu 2014, l-istruttura tas-sjieda u tal-kontroll kienet kif ġej:

                     Tabella 1

                     Struttura ta' sjieda ta' Cimos

                              Azzjonist

                              Sehem (%)

                              Kontroll

                              Modra Zavarovalnica d.d.

                              21,4

                              Pubbliku

                              Banka Koper d.d.

                              20,4

                              Privat

                              Cimos d.d.

                              13,3

                              Privat

                              Kovinoplastika Lož d.d.

                              13,1

                              Privat

                              D.S.U. d.o.o.

                              6,9

                              Pubbliku

                              Oħrajn

                              24,9

                              Pubbliku u privat

                                 Sors: Pjan ta' ristrutturar

                  (11)

                  F'dawn l-aħħar snin, il-Kumpanija esperjenzat diffikultajiet finanzjarji sinifikanti. Wara li fl-2010 u fl-2011 kienet iġġenerat profitti żgħar, Cimos irrapportat telf nett sinifikanti ta' aktar minn EUR 97,9 miljun fl-2012 u ta' EUR 122 miljun fl-2013. B'riżultat ta' dan, l-assi netti saru negattivi u fl-2013 ġew minn taħt b'EUR 103,3 miljun. Id-dejn (obbligazzjonijiet fit-tul u fuq terminu qasir), li diġà kien f'livell għoli fis-snin preċedenti, kompla żdied fl-2013 u l-proporzjoni tad-dejn mal-ekwità spara 'l fuq minħabba tnaqqis fl-assi netti. Is-sitwazzjoni ta' likwidità kompliet tmur għall-agħar hekk kif il-proporzjon tal-assi kurrenti mal-obbligazzjonijiet kurrenti naqas minn 0,85 fl-2010 għal 0,5 fl-2013. Data finanzjarja magħżula tal-Kumpanija qiegħda tiġi ppreżentata fit-Tabella 2.

                     Tabella 2

                     Data finanzjarja magħżula tal-Grupp Cimos fl-2010-2013

                              (f'miljuni ta' EUR)

                              2013

                              2012

                              2011

                              2010

                              Dħul mill-bejgħ

                              409,2

                              445,6

                              480,7

                              444,8

                              Riżultat nett

                              – 122,0

                              – 97,9

                              3,4

                              4,1

                              Assi netti

                              – 103,3

                              22,5

                              139,3

                              133,1

                              Dejn

                              610,4

                              569,3

                              581,6

                              594,2

                              Proporzjon attwali

                              0,5

                              0,54

                              0,85

                              0,85

                                 Sors: Rapporti finanzjarji kkonsolidati għas-snin: 2013, 2012, 2011, u 2010.

                  (12)

                  Id-diffikultajiet ta' Cimos huma primarjament ir-riżultat ta' problemi severi ta' likwidità u insolvenza. Bejn l-2000-2008 il-Kumpanija kibret malajr, prinċipalment iffinanzjata permezz ta' self estern. Dan kien segwit minn tnaqqis fid-domanda marbut mal-kriżi ekonomika flimkien ma' deċiżjonijiet ħżiena ta' investiment u ġestjoni ħażina. Bħala riżultat, il-Kumpanija akkumulat dejn konsiderevoli u sabet ruħha f'pożizzjoni li ma tistax tirrifinanzja jew li tissalda l-obbligazzjonijiet finanzjarji tagħha.

                  (13)

                  Cimos għandha wkoll ammonti kummerċjali pagabbli konsiderevoli li jfixklu l-katina tal-provvista u jekk il-fornituri jieħdu passi biex jillimitaw l-espożizzjoni tagħhom dan jhedded l-eżistenza nnifisha tal-Kumpanija.

            2.2.   PROĊESS TA' RISTRUTTURAR TAD-DEJN

                  (14)

                  F'Ġunju 2012, Cimos iffirmat ftehim ta' ristrutturar mal-banek tagħha biex tipposponi l-ħlas lura tad-dejn. Il-ftehim ġie estiż diversi drabi iżda l-kumpanija ma rnexxilhiex terġa' tikseb likwidità waħedha u f'April 2013 kellha titlob għall-għajnuna għal salvataġġ mill-Istat biex tevita l-falliment.

                  (15)

                  Wara dan il-Kumpanija nnegozjat Ftehim Prinċipali ta' Ristrutturar (“MRA”) komprensiv mal-konsorzju tal-kredituri tal-bank (“il-Konsorzju tal-Banek”) li kellu jistabbilixxi t-termini u l-kundizzjonijiet ta' ristrutturar volontarju tad-dejn. Ir-ristrutturar volontarju tad-dejn kien l-element ewlieni tal-pjan ta' ristrutturar li s-Slovenja nnotifikat f'Novembru 2013. Cimos stenniet li l-MRA jiġi ffirmat sal-aħħar tal-2013.

                  (16)

                  Madankollu, fi Frar 2014, wara li rċieva rapport tal-awditjar, il-maniġment ta' Cimos sar jaf bil-fatt li Cimos kienet tissodisfa l-kriterji għal insolvenza marbutin ma' insuffiċjenza kapitali skont il-liġi Slovena. Il-Konsorzju tal-Banek kellu tħassib dejjem akbar dwar jekk setax jinkiseb ir-ristrutturar volontarju u l-MRA. B'mod partikolari, kienu mħassbin li ħafna mill-piż tar-ristrutturar kien tqiegħed fuq il-kredituri ewlenin u li l-pjan ta' ristrutturar ma kienx indirizza biżżejjed ir-ristrutturar operattiv meħtieġ.

                  (17)

                  Biex jiġi indirizzat dan it-tħassib, il-kredituri tal-bank iddeċidew li ma jikkonkludux l-MRA, iżda li minflok jibdew proċedura ta' saldu obbligatorju (“CS”) issorveljata minn qorti, bil-għan li jiġi żgurat li jkun hemm sett usa' ta' partijiet interessati, fosthom klijenti, fornituri u kredituri oħra, li jipparteċipaw aktar fir-ristrutturar tal-Kumpanija u b'obbligi aktar sodi minn dawk fil-proċess volontarju tal-MRA. Fit-3 ta' Ġunju 2014, il-qorti imponiet is-CS fuq Cimos. B'mod parallel, il-kredituri tal-bank bdew diskussjonijiet ma' partijiet interessati oħra sabiex jintlaħaq ftehim dwar il-kontribuzzjoni tagħhom għar-ristrutturar.

                  (18)

                  Peress li l-kredituri fis-CS (9) kienu waslu għal konklużjoni dwar it-termini tar-ristrutturar obbligatorju tad-dejn u kien intlaħaq ftehim dwar il-kontribuzzjoni tal-partijiet interessati l-oħrajn (l-Istat, il-klijenti, il-fornituri, il-lokatur u l-banek barra mis-CS), il-pjan ta' ristrutturar oriġinarjament notifikat, li kien ibbażat fuq l-MRA, kellu jiġi aġġornat fid-dawl tal-eżitu tal-proċess ta' CS. Konsegwentement, fit-3 ta' Ottubru 2014, is-Slovenja ppreżentat il-pjan ta' ristrutturar aġġornat. (10)

                  (19)

                  Skont il-liġi Slovena element ewlieni ta' CS huwa s-sottomissjoni tal-Pjan ta' Ristrutturar Finanzjarju (“PFR”) lill-qorti li jistabbilixxi t-termini miftiehma tar-ristrutturar. Il-kredituri fis-CS ippreżentaw il-PFR fit-3 ta' Novembru 2014. Skont is-Slovenja, ladarba jkun ġie ppreżentat, il-PFR ma jistax jinbidel. Is-Slovenja kkonfermat li l-gruppi kollha tal-partijiet interessati ntrabtu li jsegwu l-PFR.

                  (20)

                  Il-PFR ġie eżaminat minn stimatur kummerċjali ċċertifikat indipendenti li, f'konformità mal-liġi Slovena dwar l-insolvenza, ħareġ opinjoni li tikkonferma li Cimos hija insolventi, li hemm probabbiltà ta' aktar minn 50 % li l-implimentazzjoni tal-PFR ser tippermetti r-ristrutturar finanzjarju ta' Cimos biex issir likwida u solventi fi żmien qasir u fit-tul u li hemm probabbiltà ta' aktar minn 50 % li l-kredituri ta' Cimos jingħataw termini aktar favorevoli ta' ħlas lura tal-pretensjonijiet tagħhom milli kieku l-Kumpanija tibda proċeduri ta' falliment. L-istimatur sab li fil-każ ta' falliment il-kredituri finanzjarji ordinarji jirkupraw 3,88 % tal-pretensjonijiet, mentri fil-każ tas-saldu obbligatorju jirkupraw 23,94 % tal-pretensjonijiet tagħhom.

            2.3.   IL-MIŻURI NOTIFIKATI

                  (21)

                  Il-pjan ta' ristrutturar aġġornat jipprevedi l-implimentazzjoni tal-miżuri li qegħdin jiġu ppreżentati fil-qosor hawn taħt.

                  (22)

                  Miżura 1: Tnaqqis ta' 60 % (EUR 21,7 miljun) fil-pretensjoni tal-Istat kontra Cimos bħala riżultat tal-garanzija ta' għajnuna għas-salvataġġ permezz tal-konverżjoni ta' dejn f'ekwità, u l-40 % (EUR 14,5 miljun) li jifdal jitħallas fuq perjodu ta' 10 snin b'rata tal-imgħax ta' EURIBOR + 2,5 %.

                  (23)

                  Miżura 2: Tnaqqis ta' 60 % (EUR 23,4 miljun) fil-pretensjoni tal-Istat kontra Cimos bħala riżultat ta' garanziji oħra (11) permezz tal-konverżjoni ta' dejn f'ekwità, u l-40 % (EUR 15,6 miljun) li jifdal jitħallas fuq perjodu ta' 10 snin b'rata tal-imgħax ta' EURIBOR + 2,5 %.

                  (24)

                  Miżura 3: Kombinazzjoni ta' tnaqqis ta' 60 % fid-dejn (EUR 122 miljun) permezz tal-konverżjoni ta' dejn f'ekwità tad-dejn bankarju, għal ċerti banek telf impost (EUR 35,7 miljun (12)) u riskedar tal-ammont li jifdal (EUR 99,5 miljun) fuq perjodu ta' 10 snin b'rata tal-imgħax ta' EURIBOR + 2,5 %.

                     Tabella 3

                     Sommarju tal-Miżuri 1-3

                              (f'miljuni ta' EUR)

                              Isem il-kreditur

                              Somma kapitali ewlenija dovuta

                              Konverżjoni ta' dejn f'ekwità

                              Telf impost

                              Dejn li jifdal

                              Miżura 1

                              Ministeru tal-Finanzi

                              36,2

                              (21,7)

                              —

                              14,5

                              Miżura 2

                              Repubblika tas-Slovenja

                              39,0

                              (23,4)

                              —

                              15,6

                              Miżura 3

                              DUTB

                              65,8

                              (39,5)

                              —

                              26,3

                              SID Banka

                              47,5

                              (1,0)

                              (27,5)

                              19

                              Banka Celje d.d.

                              42,4

                              (25,5)

                              —

                              16,9

                              NLB

                              26,8

                              (16,1)

                              —

                              10,7

                              Abanka Vipa d.d.

                              23,2

                              (13,9)

                              —

                              9,3

                              Korporazzjoni Finanzjarja Internazzjonali (IFC)

                              22,1

                              (13,3)

                              —

                              8,8

                              Gorenjska Banka d.d.

                              15,5

                              (9,3)

                              —

                              6,2

                              NKBM

                              5,7

                              (3,4)

                              —

                              2,3

                              Total tal-Miżura 3

                              249

                              (122)

                              (27,5)

                              99,5

                                 Sors: Pjan ta' ristrutturar.

                  (25)

                  Miżura 4: Faċilità ta' Flus Ġodda li tammonta għal EUR 39,5 miljun, li tikkonsisti minn: (i) self kummerċjali mill-banek (“Banek bi Flus Ġodda” (13)) għall-ammont ta' EUR 20 miljun b'imgħax ta' EURIBOR ta' 6-xhur + 5 % fis-sena appoġġjat minn kollateral u (ii) self mill-klijenti privati tal-Kumpanija (“Klijenti bi Flus Ġodda” (14)) għall-ammont ta' EUR 19,5 miljun fuq bażi mhux garantita u mingħajr imgħax.

                  (26)

                  Miżura 5: Ristrutturar volontarju tad-dejn mill-fornituri (15) b'impatt finanzjarju ta' EUR 21,8 miljun.

                  (27)

                  Miżura 6: Ristrutturar volontarju tad-dejn minn lokatur (16) b'impatt finanzjarju ta' EUR 6 miljuni.

                  (28)

                  Miżura 7: Ristrutturar volontarju tad-dejn mill-banek barra mis-CS (17) bl-impatt finanzjarju mistenni ta' EUR 3 miljuni.

                  (29)

                  Miżura 8: Finanzjament tan-nefqa kapitali mill-klijenti, fil-forma ta' self, għall-ammont ta' EUR 9,8 miljuni.

                  (30)

                  Is-Slovenja tqis li l-konverżjoni tal-pretensjoni tal-Istat b'riżultat tal-garanzija ta' għajnuna għas-salvataġġ f'ekwità għall-ammont ta' EUR 21,7 miljun (parti mill-Miżura 1) biss tikkostitwixxi għajnuna mill-Istat.

            3.   IL-PJAN TA' RISTRUTTURAR

                  (31)

                  Kif issemma fil-premessa 18, il-pjan ta' ristrutturar oriġinarjament notifikat ġie aġġornat fid-dawl tat-termini modifikati tar-ristrutturar propost skont is-CS. Il-karatteristiċi ewlenin tal-pjan aġġornat huma l-istess bħal dawk tal-pjan oriġinarjament notifikat. Essenzjalment, il-modifiki jikkonsistu fl-espansjoni tal-miżuri finanzjarji ta' ristrutturar biex jiġi inkluż kamp ta' applikazzjoni usa' tal-partijiet interessati u fit-tisħiħ tal-miżuri ta' ristrutturar operattivi biex jitqiesu l-implikazzjonijiet tas-CS.

                  (32)

                  Skont il-pjan, id-diffikultajiet tal-Kumpanija joriġinaw mill-espansjoni ffinanzjata mid-dejn, tnaqqis fl-effikaċja operattiva u tnaqqis fis-suq tal-karozzi kkawżat mill-kriżijiet ekonomiċi u finanzjarji globali.

                  (33)

                  Bejn l-2000-2008 bħala medja t-tkabbir tad-dħul kien ta' aktar minn 20 % fis-sena u primarjament kien ġie finanzjat minn self estern, f'ħafna każijiet permezz ta' self fuq żmien qasir, li wassal għal żbilanċ bejn l-assi fit-tul u l-obbligazzjonijiet fuq terminu qasir użati biex jiffinanzjaw dawk l-assi. Matul dan il-perjodu d-dejn nett tal-Kumpanija kiber b'seba' darbiet u minn dak iż-żmien baqa' f'livell għoli. Il-Kumpanija sabet ruħha f'pożizzjoni fejn ma setgħetx tħallas lura dan id-dejn, u wisq anqas li tiffinanzja l-investiment kapitali meħtieġ. Barra minn hekk, Cimos akkumulat ammonti kummerċjali pagabbli konsiderevoli, peress li prinċipalment kienet qiegħda tiffinanzja l-operat billi testendi l-perjodi ta' pagamenti lill-fornituri. Dan in-nuqqas ta' ħlas fil-ħin lill-fornituri mhux biss żied mal-problemi ta' likwidità iżda fixkel ukoll l-operat, li fl-industrija awtomobilistika jiddependi fuq kunsinna eżatt fil-ħin.

                  (34)

                  Ir-raġunijiet ewlenin għat-tnaqqis fl-effikaċja operattiva tal-Kumpanija jinkludu kwalità baxxa, rati għoljin ta' skreppjar, tnaqqis fil-livell ta' servizz lill-klijenti, kapaċità żejda li wasslet għal spejjeż ġenerali għoljin, inabbiltà li jitnaqqsu l-ispejjeż li wasslet għad-deterjorament tal-marġini u nuqqas ta' provvista minħabba li ma kinux ġew rispettati t-termini tal-ħlasijiet lill-fornituri.

                  (35)

                  Il-kriżi ekonomika u l-kriżi tal-kreditu globali naqqsu d-domanda għal karozzi ġodda u d-domanda relatata għal komponenti tal-karozzi. Id-dħul mill-bejgħ ta' Cimos niżel fl-2008 u fl-2009, żdied bi ftit fl-2010 u fl-2011 u reġa' naqas fl-2012 u fl-2013. Peress li l-kumpanija ma rnexxilhiex tnaqqas l-ispejjeż, ma baqgħetx tagħmel profitt u ma setgħetx tiġġenera biżżejjed flussi ta' flus waħedha biex tlaħħaq mad-dejn.

                  (36)

                  Sabiex tindirizza r-raġunijiet għad-diffikultà, Cimos ħejjiet pjan ta' ristrutturar li jipprovdi għall-implimentazzjoni ta' miżuri ta' ristrutturar finanzjarju u operattiv deskritti hawn taħt.

                  (37)

                  Il-pjan ta' ristrutturar ma jistabbilixxix b'mod espliċitu l-perjodu ta' ristrutturar. Il-pjan jistipula li r-ristrutturar effettivament beda fi Frar 2014 u li l-miżuri ta' ristrutturar għandhom jiġu implimentati sal-2016, u l-benefiċċji sħaħ għandhom jinkisbu sal-2018 (il-previżjonijiet jistipulaw li hemm bżonn madwar sentejn sa tliet snin biex il-benefiċċji ta' ċerti miżuri jibdew jinħassu). Fid-dawl ta' dan, peress li huwa previst li, taħt ix-xenarji kollha, sal-2017 il-Kumpanija tkun irritornat għall-vijabbiltà fit-tul, il-Kummissjoni tqis li l-perjodu ta' ristrutturar jibda jiddekorri minn Frar 2014 sal-aħħar tal-2017.

            3.1.   RISTRUTTURAR FINANZJARJU

                  (38)

                  Il-pjan ta' ristrutturar oriġinarjament notifikat ippreveda li l-Istat jikkonverti l-pretensjoni b'riżultat tal-garanzija ta' għajnuna għas-salvataġġ ta' EUR 35 miljun f'ekwità u li żewġ azzjonisti pubbliċi ta' Cimos, Modra Zavarovalnica d.d. u D.S.U. d.o.o., jissottoskrivu kapital azzjonarju addizzjonali ta' EUR 6,5 miljun. Barra minn hekk, il-pjan oriġinarjament notifikat kien ippreveda l-konverżjoni u r-riskedar tad-dejn bankarju ta' Cimos għall-ammont ta' madwar EUR 250-270 miljun.

                  (39)

                  Skont il-pjan aġġornat, ir-ristrutturar tal-pretensjoni tal-Istat u tad-dejn bankarju jibqa' element ċentrali tar-ristrutturar finanzjarju iżda se jsir fuq termini mmodifikati miftiehma skont is-CS. Barra minn hekk, partijiet interessati oħra fosthom il-klijenti, il-fornituri, il-lokatur u l-banek barra mis-CS, se jikkontribwixxu volontarjament għar-ristrutturar finanzjarju permezz ta' tnaqqis tal-pretensjonijiet tagħhom jew permezz ta' provvediment ta' fondi. Madankollu, iż-żewġ azzjonisti pubbliċi mhux se jibqgħu jinjettaw kapital, kif kien previst skont il-pjan oriġinarjament notifikat.

                  (40)

                  Id-dejn finanzjarju ta' Cimos jikkonsisti minn pretensjoni mill-Istat kontra l-Kumpanija fir-rigward tal-garanzija ta' għajnuna għas-salvataġġ ta' EUR 36,2 miljun (inkluż l-imgħax akkumulat), il-pretensjonijiet mill-Istat kontra l-Kumpanija li jammontaw għal EUR 39 miljun fir-rigward ta' garanziji oħra (18) u s-self differenti miżmum ma' għadd ta' banek. L-Istat u l-banek fis-CS qablu li jirristrutturaw dan id-dejn permezz ta' kombinazzjoni ta' konverżjoni ta' dejn f'ekwità, telf impost u riskedar tal-ħlas lura skont it-termini deskritti fil-premessi 22-24. Dan kien maħsub li jġib id-dejn tal-Kumpanija għal livell sostenibbli u operattiv. Dan ser jillibera wkoll riżorsi ta' flus kontanti meħtieġa għall-finanzjament ta' operazzjonijiet u biex titjieb l-affidabbiltà kreditizja ta' Cimos f'għajnejn il-klijenti, il-fornituri u l-kredituri finanzjarji.

                  (41)

                  Cimos se jkollha bżonn fondi addizzjonali biex tiffinanzja l-kapital operatorju proprju u tħallas lura l-obbligazzjonijiet b'riżultat tar-ristrutturar tad-dejn, li huwa sine qua non biex tirritorna għas-solvenza u l-profitabbiltà. Għal dan il-għan, Cimos qablet mal-banek u mal-klijenti ewlenin tagħha li huma jipprovdu EUR 39,5 miljun fil-forma tal-Faċilità ta' Flus Ġodda skont it-termini deskritti fil-premessa 25.

                  (42)

                  Il-Kumpanija kkonkludiet ukoll ftehimiet mal-fornituri tagħha dwar ir-ristrutturar volontarju ta' pretensjonijiet operattivi ordinarji abbażi ta' kuntratti ta' provvista. Il-ftehim jipprevedi li l-fornituri jirristrutturaw il-pretensjonijiet tagħhom permezz ta' kombinazzjoni ta' ħlas lura ta' darba ta' parti mill-pretensjonijiet tagħhom u riskedar u tħassir tal-bqija. L-impatt finanzjarju ta' din il-miżura għas-somma ta' EUR 21,8 miljun jikkorrispondi mal-ammont tal-ammonti pagabbli mħassrin ta' Cimos.

                  (43)

                  Cimos daħlet fi ftehim ma' Hypo Leasing d.o.o. (li attwalment taġixxi taħt l-isem Heta Asset Resolution d.o.o.), lokatur, dwar ir-ristrutturar volontarju ta' pretensjonijiet b'riżultat ta' ftehimiet ta' lokazzjoni finanzjarja. Abbażi tal-ftehim, il-lokatur għandu jirċievi ħlas lura ta' darba (inkluż l-imgħax penali) ta' EUR 2,3 miljuni, it-tħassir ta' EUR 6 miljuni, li huwa l-impatt finanzjarju ddikjarat ta' din il-miżura, u riskedar tal-ħlas lura tad-dejn li jifdal fuq 4 snin b'perjodu ta' grazzja ta' sena.

                  (44)

                  Minbarra s-CS, Cimos ikkonkludiet, jew qiegħda fi stadju finali ta' negozjati biex tikkonkludi, ftehimiet bilaterali dwar ir-ristrutturar tad-dejn mal-banek mhux Sloveni tal-Kumpanija. L-impatt finanzjarju ta' din il-miżura, li tikkonsisti minn estensjoni għall-maturitajiet ta' self, bidliet fl-imgħax u moratorju fuq il-ħlas lura tas-somma kapitali ewlenija, huwa stmat li huwa ta' EUR 3 miljuni.

                  (45)

                  Fl-aħħar snin in-nefqa kapitali naqset minħabba l-likwidità limitata disponibbli, li wasslet għal nuqqas ta' investiment u manutenzjoni ħażina fuq it-tagħmir. Cimos beħsiebha ġġib in-nefqa kapitali għal-livell meħtieġ biex twettaq ir-ristrutturar. Din se tiġi parzjalment iffinanzjata mill-klijenti, parzjalment minn Cimos. Il-klijenti qablu li jiffinanzjaw l-infiq fuq l-għodda u l-makkinarju speċifiċi għall-klijent fil-forma ta' self lil Cimos għall-ammont ta' EUR 9,8 miljun. Cimos ser tiffinanzja n-nefqa kapitali meħtieġa li jifdal mir-riżorsi proprji.

                  (46)

                  Sabiex tkompli ttejjeb il-likwidità, Cimos laħqet ftehim mal-klijenti biex sa Ġunju 2015, il-perjodu ta' ħlas jiqsar minn 30-60 jum għal ġimgħa. Il-miżura hija prevista li ttejjeb il-likwidità b'madwar EUR 10 miljun.

                  (47)

                  Fl-aħħar nett, Cimos qiegħda tippjana li tikseb self ta' EUR 25 miljun b'kundizzjonijiet tas-suq biex tiffinanzja l-operat bejn l-2018-2019, wara t-tmiem tal-perjodu ta' ristrutturar.

            3.2.   RISTRUTTURAR OPERATTIV

                  (48)

                  Fir-rigward tar-ristrutturar operattiv, il-pjan ta' ristrutturar oriġinarjament notifikat ippreveda l-implimentazzjoni ta' ġestjoni mingħajr ħela, konsolidazzjoni tal-kapaċitajiet ta' produzzjoni, titjib tar-rwoli u r-responsabbiltajiet tal-unitajiet operatorji, titjib tal-akkwist, ottimizzazzjoni tal-inventarju u ristrutturar tar-riżorsi umani. Dawn il-miżuri qegħdin jiġu implimentati, għalkemm skont il-pjan aġġornat dawn issaħħew u twessgħu biex jitqiesu l-implikazzjonijiet kummerċjali tas-CS.

                  (49)

                  B'mod partikolari, il-miżuri ta' ristrutturar operattiv ser ikollhom aktar impatt fuq l-għadd ta' ħaddiema, il-kost lavorattiv u fuq l-ispejjeż ġenerali tal-grupp milli kien oriġinarjament ippjanat, bil-għan li jiġi ġġenerat profitt nett u flus fl-aktar stadju bikri possibbli. Biex jintlaħaq dan l-għan, fid-dawl tat-tnaqqis ogħla milli inizjalment mistenni fil-bejgħ u ż-żieda fl-ispejjeż ta' manutenzjoni, il-miżuri modifikati huma mistennija jiġġeneraw iffrankar ogħla tal-ispejjeż milli kien inizjalment ippjanat.

                  (50)

                  In-negozju reġistrat tal-Kumpanija ser jonqos maż-żmien peress li tliet kwarti tal-proġetti li għaddejjin huma mistennija jitlestew sal-2019. It-tnaqqis fin-negozju eżistenti se jkollu jiġi kkumpensat minn proġetti ġodda. Għal dan il-għan, il-Kumpanija se timplimenta miżuri fil-bejgħ, fosthom l-aktar waħda importanti ż-żamma tal-klijenti fit-tul billi tikkoopera magħhom mill-istadju tal-iżvilupp tal-prodott, il-penetrazzjoni ta' swieq ġodda bil-prodotti eżistenti u l-iżvilupp ta' prodotti ġodda għas-swieq eżistenti u ġodda. Huwa previst li bejn l-2015-2018 id-dħul mill-bejgħ se jonqos u jibda jikber fl-2019. Il-miżuri mhumiex mistennija jiġġeneraw spejjeż addizzjonali.

                  (51)

                  Cimos qiegħda tippjana li tnaqqas l-għadd ta' ħaddiema minn 6 855 impjegat f'Mejju 2014 għal […] (*) impjegat fl-[…], li huwa mistenni li jiġġenera ffrankar annwali tal-ispejjeż ta' EUR […]. L-ispejjeż assoċjati ta' ħlasijiet ta' terminazzjoni huma stmati li jlaħħqu EUR […] u se jiġġarrbu f'[…].

                  (52)

                  Il-Kumpanija ddeċidiet li bejn l-2014-2016 tnaqqas l-għadd ta' impjanti minn 20 għal 13 sabiex tikkonsolida l-kapaċità ta' produzzjoni u tiffoka fuq in-negozju ewlieni. Id-dħul miċ-ċessjoni huwa mistenni li jammonta għal EUR 5,1 miljun, li se jtejjeb il-likwidità. Barra minn hekk, bejn l-2013-2014 Cimos biegħet is-sussidjarji tagħha, TPS Labin, TPS Novi Knezevac (Diviżjoni tal-Agrikoltura), Litostroj Power (Diviżjoni tal-Enerġija) u Cimos Titan (Diviżjoni tal-Magni), li ġġenera dħul totali ta' madwar EUR 25 miljun.

                  (53)

                  Il-pjan jipprovdi miżuri ta' kwalità li jittejbu l-proċessi tax-xogħol, pereż. il-fluss tal-materjali, l-imballaġġ intern, l-immaniġġjar tal-għodda għall-qtugħ u l-immaniġġjar ta' stokkijiet. Barra minn hekk, ser jiġu implimentati miżuri biex itejbu l-proċessi ta' manifattura, inkluż it-trasformazzjoni u r-rilokazzjoni ta' ċerti linji ta' produzzjoni, is-sostituzzjoni jew l-abbandun ta' ċerti materjali użati fil-produzzjoni u t-tiġdid, it-tiswija u t-tibdil ta' tagħmir tax-xogħol. Il-benefiċċji annwali mill-implimentazzjoni ta' dawn il-miżuri huma mistennija li jiżdiedu minn EUR 0,9 miljuni fl-2015 għal EUR 5 miljuni wara l-2017.

                  (54)

                  Fil-qasam tal-katina tal-provvista l-Kumpanija beħsiebha tnaqqas l-għadd ta' […], tnaqqas l-ispejjeż tal-merkanzija premium billi tnaqqas il-produzzjoni b'lura għall-klijenti magħrufin, tissimplifika l-flussi tal-materjal bejn l-impjanti u tnaqqas […] billi tagħti l-kuntratti permezz ta' sejħiet għall-offerti. It-tnaqqis mistenni fl-ispejjeż tal-katina tal-provvista ser jilħaq fl-aħħar mill-aħħar il-EUR 5,3 miljun fis-sena mill-2018 'il quddiem. Sa dak iż-żmien l-iffrankar huwa mistenni jiżdied gradwalment, minn EUR 1,8 miljun fl-2015 sa EUR 4,1 miljun fl-2017.

                  (55)

                  Il-kumpanija qiegħda tippjana wkoll biex ittejjeb il-proċess tal-akkwist billi tinnegozja skontijiet skont il-volum mal-fornituri eżistenti tagħha […] biex tiżgura prezzijiet aktar vantaġġjużi kif ukoll billi tiċċentralizza l-funzjoni tal-akkwist. Il-problemi attwali ta' likwidità wasslu biex bosta fornituri rrifjutaw li jittrattaw ma' Cimos, u dan illimita l-kapaċità tagħha li tottimizza l-ispejjeż billi tbiddel il-fornituri. Dan huwa mistenni jinbidel wara l-ħruġ mill-proċedura ta' CS. Il-benefiċċji mit-titjib fil-proċess ta' akkwist huma mistennija jilħqu EUR 11,3-il miljun bejn l-2015 u l-2018.

                  (56)

                  Il-miżuri ta' tnaqqis fl-ispejjeż ġenerali huma prinċipalment iffokati fuq it-tnaqqis fl-ispejjeż tas-servizzi (l-utilitajiet, l-IT, it-telekomunikazzjoni, it-tindif u s-sigurtà), ta' spejjeż operattivi oħra (pereż. tariffi bankarji, spejjeż ta' kiri) u t-twaqqif ta' attivitajiet ta' promozzjoni li ma jkunux relatati man-negozju (donazzjonijiet lill-għaqdiet sportivi lokali). Il-miżuri huma mistennija jwasslu għal iffrankar ta' EUR 0,3 miljun fl-2015 u ta' EUR 0,6 miljun fis-sena minn hemm 'il quddiem.

                  (57)

                  F'konformità mal-miżura ta' ottimizzazzjoni tal-inventarju, Cimos qiegħda tippjana li tikkontrolla b'mod aħjar l-istokk skadut, timplimenta stokkjar tal-kunsinni, iżżid il-frekwenza tal-konsenji, tnaqqas l-inventarju ta' materja prima u żżid l-inventarju ta' oġġetti lesti, bil-għan li tagħti servizz aħjar lill-klijenti.

            3.3.   ĦARSA ĠENERALI LEJN L-ISPEJJEŻ TA' RISTRUTTURAR U S-SORSI TA' FINANZJAMENT

                  (58)

                  Skont il-pjan ta' ristrutturar l-ispejjeż totali ta' ristrutturar jammontaw għal EUR 350,7 miljun u huwa ppjanat li jiġu ffinanzjati minn kontribuzzjoni proprja għall-ammont ta' EUR 329 miljun u mill-għajnuna mill-Istat għall-ammont ta' EUR 21,7 miljun. L-ispejjeż ta' ristrutturar u s-sorsi ta' finanzjament qegħdin jiġu ppreżentati fil-qosor fit-Tabella 4.

                     Tabella 4

                     Spejjeż ta' ristrutturar u sorsi ta' finanzjament

                              (f'miljuni ta' EUR)

                              Element ta' kost għar-ristrutturar

                              Sors ta' finanzjament

                              Ħlas lura lill-kredituri kummerċjali

                              113,1

                              Kontribuzzjoni proprja dikjarata

                              329,0

                              Telf kummerċjali passat u tal-2014

                              65,2

                              Nefqa kapitali

                              18,3

                              Għajnuna mill-Istat notifikata (għajnuna għas-salvataġġ konvertita f'ekwità)

                              21,7

                              Ħlas lura ta' nefqa kapitali ffinanzjata mill-klijenti

                              9,8

                              Telf mad-disponiment ta' Litostroj Power

                              17,5

                              Telf mad-disponiment ta' Cimos Titan

                              2,5

                              Ħlas lura ta' dejn marbut ma' Litostroj Power

                              21,4

                              Ħlasijiet ta' terminazzjoni

                              8,4

                              Miżati tal-konsulenti dwar ir-ristrutturar

                              3,0

                              Imgħax penali fuq il-lokazzjoni u inadempjenza fil-ħlas lura

                              2,3

                              Ekwità limitata u flessibbiltà minima ta' likwidità

                              49,0

                              Imgħax fuq għajnuna għas-salvataġġ

                              1,2

                              Ħlas lura ta' Flus Ġodda

                              39,0

                              Spejjeż totali

                              350,7

                              Sorsi totali ta' finanzjament

                              350,7

                                 Sors: Pjan ta' ristrutturar

                  (59)

                  Il-livell iddikjarat tal-kontribuzzjoni proprja jammonta għal 94 % tal-ispejjeż totali ta' ristrutturar.

         Spejjeż ta' ristrutturar

                  (60)

                  Minħabba l-likwidità limitata Cimos akkumulat ammonti kummerċajli pagabbli konsiderevoli, li jridu jitħallsu lura sabiex tiġi żgurata provvista kontinwa u stabbiltà tal-operazzjonijiet. Qabel ma beda s-CS il-Kumpanija kienet ħallset lura ammonti kummerċjali pagabbli ta' EUR 20,5 miljun u malli jibda s-CS għandha tkompli tħallas lura EUR 92,6 miljun oħra dovuti. It-total tal-ħlas lura jammonta għal EUR 113,1-il miljun.

                  (61)

                  Mill-2014 it-telf akkumulat imbassar tal-Kumpanija kien jammonta għal EUR 211,4-il miljun u l-ekwità negattiva — għal EUR 155,6 miljun. Skont ir-regoli tas-CS, sabiex kumpanija ristrutturata titqies bħala vijabbli hekk kif toħroġ mis-CS, l-ekwità ma tistax tkun negattiva. Għalhekk it-telf akkumulat għandu jkun kopert. L-ammont ta' hawn fuq irid jiġi aġġustat permezz tal-entrati indikati separatament fit-Tabella 4 (telf mad-disponiment, ħlasijiet ta' terminazzjoni, miżati tal-konsulenti dwar ir-ristrutturar, imgħax penali fuq il-lokazzjoni u ħlas lura lill-kredituri kummerċjali). Il-figura bilanċjali tammonta għal EUR 65,2 miljun u tirrapreżenta telf kummerċjali preċedenti li jrid jiġi kopert waqt ir-ristrutturar.

                  (62)

                  Kif issemma fil-premessa 45, minħabba nuqqasijiet ta' likwidità fis-snin riċenti n-nefqa kapitali ma kinitx biżżejjed. Ħafna drabi dan wassal għal dewmien fil-produzzjoni u l-inabbiltà ta' Cimos li tissodisfa l-impenji tagħha lejn il-klijenti. In-nefqa kapitali prevista fil-pjan hija maħsuba biex jiġi żgurat li Cimos tissodisfa l-obbligi kuntrattwali futuri tagħha u għalhekk hija essenzjali biex titreġġa' lura l-vijabbiltà.

                  (63)

                  Parti min-nefqa kapitali għall-ammont ta' EUR 9,8 miljuni se tiġi ffinanzjata mill-klijenti fil-forma ta' self. Cimos se jkollha tħallas lura dan is-self u dan jikkostitwixxi spiża tar-ristrutturar.

                  (64)

                  Malli biegħet is-sussidjarji tagħha, Litostroj Power (id-Diviżjoni tal-Enerġija) u Cimos Titan (id-Diviżjoni tal-Magni) Cimos irrikonoxxiet telf mad-disponiment ta' EUR 20 miljun, li jżid it-telf akkumulat deskritt fil-premessa 61.

                  (65)

                  Cimos użat id-dħul mill-bejgħ ta' Litostroj Power għall-ammont ta' EUR 21,4 miljun biex tħallas lura self bankarju, kif kien meħtieġ mill-ftehimiet dwar il-faċilità ta' finanzjament.

                  (66)

                  Is-sensji ppjanati bħala parti mir-ristrutturar operattiv ser jiġġeneraw spejjeż ta' ħlasijiet ta' terminazzjoni ta' EUR 8,4 miljun.

                  (67)

                  Il-Kumpanija qabbdet konsulenti biex jgħinu lill-bord tat-tmexxija fl-ippjanar u l-eżekuzzjoni tal-proċess ta' ristrutturar. L-ispiża assoċjata ta' servizzi professjonali hija stmata li tammonta għal EUR […].

                  (68)

                  Bħala parti mill-ftehim li ntlaħaq mal-lokatur (ara l-premessa 43) Cimos trid tissalda parti mill-obbligazzjonijiet tagħha bil-quddiem, inkluż l-imgħax penali.

                  (69)

                  Sabiex tkun tista' topera fis-suq fuq il-merti tagħha stess, mhuwiex biżżejjed li Cimos tkopri t-telf akkumulat. Fl-industrija awtomobilistika biex offerent jipparteċipa f'offerti hija prattika komuni li l-klijenti jitolbu li jkun hemm proporzjoni ta' ingranaġġ biżżejjed. Jekk Cimos trid titfa' offerti għal ordnijiet, li huwa meħtieġ biex jintlaħqu l-miri ppjanati ta' bejgħ u fl-aħħar mill-aħħar tirritorna għall-vijabbiltà, irid ikollha flessibbiltà minima ta' ekwità stmata għal EUR 39 miljun. Barra minn hekk, teħtieġ EUR 10 miljun biex tiżgura marġini suffiċjenti ta' sigurtà ta' likwidità li għandha bżonn biex tistabbilizza l-likwidità u terġa' tikseb il-fiduċja fis-suq wara l-ħruġ mill-proċedura ta' insolvenza.

                  (70)

                  L-imgħax fuq l-ammont li l-Kumpanija ssellfet fis-suq grazzi għall-garanzija ta' għajnuna għas-salvataġġ, li ġie akkumulat sat-3 ta' Ġunju 2014, jiġifieri l-bidu tas-CS, jammonta għal EUR 1,2 miljun u jrid jitħallas bħala parti mir-ristrutturar.

                  (71)

                  Cimos se jkollha wkoll tħallas lura d-dejn li jirriżulta mill-Faċilità ta' Flus Ġodda, deskritta fil-premessa 41. L-ispiża assoċjata ta' ristrutturar, kif notifikata mis-Slovenja, tammonta għal EUR 39 miljun.

         Sorsi ta' finanzjament

                  (72)

                  Is-sorsi notifikati ta' kontribuzzjoni proprja jinkludu l-Faċilità ta' Flus Ġodda (ara l-premessa 41), in-nefqa kapitali finanzjata minn Cimos u mill-klijenti (ara l-premessa 45), id-dħul mill-bejgħ tas-sussidjarja Litostroj Power (ara l-premessa 52), il-benefiċċji tal-miżuri ta' ristrutturar finanzjarju deskritti fis-sezzjoni 3.1 u l-kontribuzzjoni ta' Cimos għar-ristrutturar tad-dejn tal-fornituri (ara l-premessa 42). Is-sorsi ta' kontribuzzjoni proprja ġew analizzati fid-dettall fis-sezzjoni 8.8.

                  (73)

                  L-għajnuna notifikata mill-Istat tikkonsisti fil-konverżjoni tal-pretensjoni tal-Istat kontra Cimos li tirriżulta mill-garanzija ta' għajnuna għas-salvataġġ f'ekwità għall-ammont ta' EUR 21,7 miljun.

            3.4.   RESTAWR TAL-VIJABBILTÀ FIT-TUL

                  (74)

                  Il-pjan ta' ristrutturar jipprevedi treġġigħ lura tal-vijabbiltà fl-2015 skont xenarju realistiku u fl-2017 skont xenarju pessimist, grazzi għall-implimentazzjoni tal-miżuri ta' ristrutturar bejn l-2014-2016. Data finanzjarja magħżula proġettata skont xenarju realistiku hija ppreżentata fit-Tabella 5.

                     Tabella 5

                     Data finanzjarja magħżula proġettata skont xenarju realistiku

                              (ċifri f'miljuni ta' EUR)

                              2014

                              2015

                              2016

                              2017

                              2018

                              2019

                              Bejgħ nett

                              370,4

                              358,1

                              327,2

                              321,8

                              316,0

                              345,0

                              EBIT

                              – 7,7

                              10,1

                              10,7

                              11,6

                              12,1

                              18,8

                              Profitt/telf nett

                              – 77,8

                              2,1

                              2,9

                              4,2

                              5,0

                              11,1

                              Flussi ta' flus operattivi

                              2,9

                              19,0

                              32,1

                              40,5

                              34,1

                              27,6

                              Ekwità

                              – 155,6

                              53,2

                              56,2

                              60,4

                              65,4

                              76,4

                              Dħul mill-kapital

                              —

                              3,9 %

                              5,2 %

                              7,0 %

                              7,6 %

                              14,5 %

                                 Sors: Pjan ta' ristrutturar.

            3.5.   MIŻURI TA' KUMPENS

                  (75)

                  Bħala miżura ta' kumpens Cimos qiegħda tipproponi li ċċedi tliet unitajiet operattivi fis-segment awtomobilistiku, in-negozju prinċipali tagħha, jiġifieri l-impjanti f'[…]. L-impjanti kienu profittabbli u kienu jirrappreżentaw madwar 4 % tad-dħul totali ta' Cimos qabel ir-ristrutturar.

                  (76)

                  Barra minn hekk, il-Kumpanija ċediet tliet unitajiet operattivi mhux ewlenin, jiġifieri d-Diviżjoni tal-Agrikoltura, tal-Enerġija u tal-Magni tagħha, li kienu jirrappreżentaw madwar 20 % tad-dħul totali ta' Cimos fil-perjodu ta' qabel ir-ristrutturar u li kienu profittabbli.

                     Tabella 6

                     Prestazzjoni finanzjarja tan-negozji ċeduti qabel ir-ristrutturar

                              2011

                              2012

                              2013

                              Sehem mid-dħul ta' Cimos
                              (%)

                              Profitt gross f'miljuni ta' EUR (%)

                              Sehem mid-dħul ta' Cimos
                              (%)

                              Profitt gross f'miljuni ta' EUR (%)

                              Sehem mid-dħul ta' Cimos
                              (%)

                              Profitt gross f'miljuni ta' EUR (%)

                              (…)

                              1,1

                              2,3

                              1,0 %

                              1,5

                              1,0 %

                              1,2

                              (…)

                              0,9 %

                              0,9

                              0,8 %

                              0,8

                              1,0 %

                              1,0

                              (…)

                              1,6 %

                              1,9

                              1,4 %

                              1,5

                              2,0 %

                              2,2

                                 Total tan-negozju prinċipali

                                 3,6 %

                                 5,1

                                 3,2 %

                                 3,8

                                 4,0 %

                                 4,4

                              Agrikoltura

                              0,9 %

                              1,5

                              1,2 %

                              2,7

                              0,9 %

                              1,2

                              Enerġija

                              11,4 %

                              22,6

                              12,2 %

                              28,1

                              9,7 %

                              14,4

                              Magni

                              5,0 %

                              5,3

                              6,8 %

                              6,6

                              8,5 %

                              6,3

                                 Total tan-negozju mhux prinċipali

                                 17,3 %

                                 29,4

                                 20,2 %

                                 37,4

                                 19,1 %

                                 21,9

                                 Sors: Tweġiba għat-talba għal informazzjoni mit-30 ta' Jannar 2015.

                  (77)

                  Wara ċ-ċessjonijiet ta' hawn fuq, l-uniku negozju ta' Cimos li se jifal se jkun id-Diviżjoni Awtomobilistika, l-attività prinċipali tagħha.

            3.6.   ID-DEĊIŻJONI TAL-FTUĦ

                  (78)

                  Fid-9 ta' April 2014, il-Kummissjoni fetħet il-proċedura ta' investigazzjoni formali. Fid-deċiżjoni tal-ftuħ il-Kummissjoni esprimiet dubji fir-rigward tat-treġġigħ lura tal-vijabbiltà fit-tul, il-miżuri ta' kumpens u l-kontribuzzjoni proprja.

                  (79)

                  It-treġġigħ lura tal-vijabbiltà fit-tul deher dubjuż. Skont il-projezzjoni finanzjarja fil-pjan ta' ristrutturar oriġinarjament notifikat, il-Kumpanija kienet saħansitra mistennija tiġġenera telf nett u likwidità negattiva anke wara r-ristrutturar. Barra minn hekk, il-kapaċità tal-pjan ta' ristrutturar oriġinarjament notifikat li jreġġa' lura l-vijabbiltà ta' Cimos kienet prinċipalment tiddependi fuq il-konklużjoni tal-ftehim dwar ir-ristrutturar volontarju tad-dejn. Peress li ma kien intlaħaq l-ebda ftehim sal-ħin tad-deċiżjoni tal-ftuħ, din is-suppożizzjoni tqieset bħala mhux realistika. Dan kien ikkonfermat mill-avvenimenti sussegwenti. Il-partijiet naqsu milli jilħqu ftehim dwar ir-ristrutturar volontarju tad-dejn u minflok il-kredituri bdew il-proċedura ta' CS.

                  (80)

                  Il-miżuri ta' kumpens proposti, li jikkonsistu fil-bejgħ tad-Diviżjoni tal-Agrikoltura, tal-Magni u tal-Enerġija, ma kinux jidhru li qegħdin jikkonċernaw is-suq ewlieni tal-Kumpanija u ma kien hemm l-ebda evidenza li l-attivitajiet kollha li kellhom jitwaqqfu ma kinux qegħdin jagħmlu telf qabel ir-ristrutturar, kif meħtieġ fil-punt 40 tal-Linji Gwida dwar l-Għajnuna għas-Salvataġġ u għar-Ristrutturar (19) (“il-Linji Gwida”).

                  (81)

                  Fl-aħħar nett, ir-rikapitalizzazzjoni ta' Cimos minn żewġ azzjonisti pubbliċi u l-benefiċċji fi flus mistennija mir-ristrutturar tad-dejn bankarju, inkluż prinċipalment dejn miżmum minn banek tal-Istat, li oriġinarjament kienu ġew notifikati bħala sorsi ta' kontribuzzjoni proprja, kienet tidher li tinvolvi għajnuna mill-Istat. Jekk jiġi kkonfermat li huwa minnu, ma jkunux konformi mal-Linji Gwida, li jipprevedu li l-kontribuzzjoni proprja għandha tkun ħielsa minn għajnuna. L-uniku sors aċċettabbli ta' kontribuzzjoni proprja fil-ħin tad-deċiżjoni tal-ftuħ, jiġifieri d-dħul mill-bejgħ tad-Diviżjoni tal-Agrikoltura, kien jirrappreżenta 0,5 % biss tal-ispejjeż ta' ristrutturar, li jfisser li kien ferm taħt il-limitu meħtieġ ta' 50 %.

            4.   KUMMENTI MIS-SLOVENJA

                  (82)

                  Fit-tweġiba għad-deċiżjoni tal-ftuħ is-Slovenja infurmat lill-Kummissjoni li l-kontenut tal-pjan ta' ristrutturar notifikat kien ser jiġi aġġornat fid-dawl tal-eżitu tal-proċedura ta' CS li nbdiet fit-3 ta' Ġunju 2014.

                  (83)

                  Peress li n-negozjati dwar is-CS kienu għadhom għaddejjin, is-Slovenja ma tatx dettalji dwar il-modifiki, madankollu kkonfermat li r-rikapitalizzazzjoni ta' Cimos minn żewġ azzjonisti pubbliċi ma kinitx għadha qiegħda tiġi kkunsidrata. Fir-rigward tal-miżuri l-oħra oriġinarjament notifikati, is-Slovenja sostniet li ma setgħux jiġu vvalutati sakemm jiġu definiti tajjeb biżżejjed taħt is-CS. Madankollu, is-Slovenja pprovdiet kummenti dwar uħud mill-kwistjonijiet li tqajmu fid-deċiżjoni tal-ftuħ.

                  (84)

                  B'referenza għad-dubji tal-Kummissjoni dwar l-imputabbiltà tal-azzjonijiet tal-banek tal-Istat għall-Istat, is-Slovenja wieġbet li kollha joperaw fis-suq skont prinċipji kummerċjali. Id-deċiżjonijiet tagħhom dwar Cimos kienu bbażati fuq interessi purament ekonomiċi, ma kinux influwenzati minn korpi governattivi u kienu ttieħdu b'mod parallel ma' kredituri privati li anke huma kienu taw bidu għas-CS.

                  (85)

                  Fir-rigward ta' DUTB, is-Slovenja argumentat li l-involviment tagħha fir-ristrutturar ta' Cimos kien ħieles minn interferenza politika. Erbgħa minn seba' membri tal-bord tagħha mhumiex Sloveni u għandhom kompetenza u kredibbiltà internazzjonali qawwija. Id-deċiżjonijiet dwar il-kreditu u dwar il-ġestjoni tal-assi jittieħdu fi struttura ta' kumitat operattiv b'mandati u kompetenzi definiti b'mod ċar.

                  (86)

                  Il-parteċipazzjoni ta' SID Banka (“SID”) fir-ristrutturar ta' Cimos ser tkun indipendenti mill-gvern Sloven. Tranżazzjonijiet li jaqbżu ċerti limiti għandhom jiġu awtorizzati mill-bord superviżorju, li l-membri tiegħu jinħatru mill-gvern, madankollu għandhom ikunu indipendenti mill-gvern. Is-Slovenja rrikonoxxiet li l-missjoni ta' SID bħala bank ta' żvilupp hija differenti mill-għanijiet ta' banek kummerċjali (pereż. il-massimizzazzjoni tal-profitti), iżda argumentat li l-governanza korporattiva ta' SID hija soġġetta għall-istess regoli bħal fil-banek privati.

                  (87)

                  Is-Slovenja ħadet nota tad-dubji tal-Kummissjoni dwar it-treġġigħ lura tal-vijabbiltà fit-tul u ddikjarat li kienet ser tiżgura li dawn id-dubji jiġu indirizzati fil-pjan ta' ristrutturar aġġornat.

                  (88)

                  Fir-rigward tal-miżuri ta' kumpens, is-Slovenja sostniet li l-għajnuna għar-ristrutturar għal Cimos tista' tiġi approvata mingħajr miżuri ta' kumpens peress li s-sehem tas-suq ta' Cimos huwa żgħir għal negliġibbli u l-Kumpanija tinsab f'żona megħjuna. Argumentat ukoll li la l-ġurisprudenza u lanqas il-Linji Gwida ma jissuġġerixxu li l-miżuri ta' kumpens għandhom iseħħu esklussivament fis-swieq ewlenin tal-kumpanija wara r-ristrutturar. Fl-aħħar nett, is-Slovenja sostniet li ċ-ċessjoni tad-Diviżjoni tal-Agrikoltura, tal-Magni u tal-Enerġija ser taffettwa b'mod sinifikanti l-pożizzjoni kompetittiva ta' Cimos fis-segment awtomobilistiku minħabba li ser jiġu limitati riżorsi li qabel kienu disponibbli grazzi għall-profitti ġġenerati min-negozji ċeduti.

                  (89)

                  Fir-rigward tal-kontribuzzjoni proprja, is-Slovenja sostniet li r-ristrutturar tad-dejn, sakemm dan ma jinvolvix għajnuna mill-Istat, jikkwalifika bħala kontribuzzjoni proprja.

            5.   KUMMENTI MINN PARTI INTERESSATA

                  (90)

                  Il-Kummissjoni rċeviet kummenti minn parti interessata waħda, Cimos. Cimos approvat bis-sħiħ l-osservazzjonijiet ippreżentati mis-Slovenja fit-tweġiba għad-deċiżjoni tal-ftuħ. Enfasizzat ukoll l-importanza soċjoekonomika tal-Kumpanija għall-pajjiż u għar-reġjun u esprimiet fiduċja fit-treġġigħ lura tal-vijabbiltà.

            6.   KUMMENTI OĦRA

                  (91)

                  Bejn Settembru 2014 u Marzu 2015, il-Kummissjoni rċeviet diversi ittri minn ċittadina privata, is-Sinjura Olga Filakovic, li tirrappreżenta kumpanija Kanadiża, Hormess International Limited. Fl-ittri tagħha s-Sinjura Filakovic tallega li b'mod qarrieqi żdiedu madwar EUR 20 miljun fi flus maħsulin mal-karta tal-bilanċi ta' Cimos, li (bl-interessi akkumulati) jammontaw għal EUR 35 miljun mogħtija mis-Slovenja bħala parti mill-għajnuna għar-ristrutturar; li l-kumpanija tagħha hija intitolata għad-danni u — bħala kreditur — qiegħda tfittex EUR 60 miljun minn Cimos u mis-Slovenja, ammont riċevibbli li allegatament huwa rreġistrat fil-Qorti Distrettwali ta' Koper; u li Cimos iffalsifikat dokumentazzjoni finanzjarja sabiex taħbi djun dovuti lill-klijenti tagħha fir-rigward ta' uffiċċju li mhuwiex proprjetà ta' Cimos iżda li biegħet għal EUR 9,75 miljun.

                  (92)

                  Il-Kummissjoni tinnota li l-partijiet terzi interessati kienu ġew mistiedna jippreżentaw kummenti permezz ta' avviż ippubblikat flimkien mad-deċiżjoni tal-ftuħ f'Il-Ġurnal Uffiċjali tal-Unjoni Ewropea fit-23 ta' Mejju 2014 (20). L-iskadenza għas-sottomissjoni tal-kummenti skadiet fit-23 ta' Ġunju 2014. Madankollu, bi tweġiba għat-talba tas-Sinjura Filakovic, il-Kummissjoni qieset l-informazzjoni li pprovdiet fl-investigazzjoni attwali. L-allegazzjonijiet qegħdin jiġu vvalutati fil-premessa 160 ta' hawn taħt.

            7.   KUMMENTI MIS-SLOVENJA DWAR L-OSSERVAZZJONIJIET TAL-PARTIJIET INTERESSATI U KUMMENTI OĦRA

                  (93)

                  Is-Slovenja ma weġbitx għall-kummenti minn Cimos.

                  (94)

                  Fir-rigward tal-kummenti mis-Sinjura Filakovic, bi tweġiba għat-talba tal-Kummissjoni għal informazzjoni tat-18 ta' Diċembru 2014, is-Slovenja ċaħdet l-allegazzjonijiet kollha u ddikjarathom bħala kompletament foloz, ma jinftiehmux u li ma huma sostnuti minn ebda prova. B'mod partikolari, is-Slovenja ċċarat li bħala parti mir-rekwiżiti obbligatorji tal-proċedura ta' CS, ir-rapporti finanzjarji ta' Cimos kienu ġew verifikati minn awditur indipendenti, li ħareġ opinjoni tal-awditjar pożittiva. Dwar l-allegati danni ta' EUR 60 miljun, is-Slovenja assigurat li Cimos ma għandha l-ebda obbligu affattu fil-konfront ta' Hormess International. F'Diċembru 2014, Hormess International u kumpanija Slovena SOF ING d.d. ippreżentaw pretensjoni ta' madwar EUR 61 miljun mal-qorti fil-proċedimenti tas-CS kontra Cimos, madankollu t-talba ma ġietx inkluża fl-eżami tal-pretensjonijiet li sar mill-amministraturi tas-CS u għalhekk mhijiex reġistrata fil-Qorti Distrettwali ta' Koper bħala parti mill-proċedimenti ta' CS. Fl-aħħar nett, fir-rigward tal-bejgħ ta' uffiċċju, is-Slovenja kkonfermat li Cimos kienet il-proprjetarja tal-bini, li kien inbiegħ lill-kumpanija Berny Commerce d.o.o. fl-2001, li debitament irreġistrat lilha nnifisha fir-reġistru tal-artijiet bħala proprjetarja fl-2002, u li ma teżisti l-ebda pretensjoni assoċjata fil-konfront ta' Cimos.

            8.   VALUTAZZJONI TAL-GĦAJNUNA

      8.1.   EŻISTENZA TA' GĦAJNUNA MILL-ISTAT

                  (95)

                  L-Artikolu 107(1) tat-Trattat jistabbilixxi li kull għajnuna, ta' kwalunkwe forma, mogħtija minn Stat Membru jew permezz ta' riżorsi tal-Istat, li twassal għal distorsjoni jew theddida ta' distorsjoni għall-kompetizzjoni billi tiffavorixxi ċerti impriżi jew ċerti produtturi għandha, sa fejn tolqot il-kummerċ bejn l-Istati Membri, tkun inkompatibbli mas-suq intern.

                  (96)

                  Minn dan isegwi li, biex miżura tiġi kwalifikata bħala għajnuna mill-Istat fis-sens tal-Artikolu 107(1) tat-Trattat, għandhom ikunu ssodisfati l-kriterji kumulattivi li ġejjin: l-użu ta' riżorsi mill-Istat imputabbli għall-Istat, vantaġġ selettiv lill-benefiċjarju, u effetti li jwasslu għal distorsjoni (jew jheddu li joħolqu dan) fuq il-kompetizzjoni u fuq il-kummerċ bejn l-Istati Membri.

         Miżura 1

                  (97)

                  Il-miżura ser tingħata mill-Ministeru tal-Finanzi, għalhekk tinvolvi b'mod ċar riżorsi tal-Istat u hija imputabbli għall-Istat.

                  (98)

                  Il-miżura se tingħata lil impriża speċifika waħda biss, jiġifieri Cimos. Il-miżura tikkonsisti fil-konverżjoni ta' dejn f'ekwità għall-ammont ta' EUR 21,7 miljun u f'riskedar tal-ammont ta' EUR 14,5 miljun tal-pretensjoni tal-Istat kontra Cimos li jirriżultaw mill-garanzija ta' għajnuna għas-salvataġġ (21). Fid-deċiżjoni tal-ftuħ il-Kummissjoni kkonkludiet li l-konverżjoni ta' dejn f'ekwità tal-pretensjoni tal-Istat tikkostitwixxi għajnuna mill-Istat. Din il-konklużjoni tibqa' valida u mhijiex qiegħda tiġi kkontestata mis-Slovenja.

                  (99)

                  Is-Slovenja targumenta li r-riskedar tal-pretensjoni tal-Istat ma jikkostitwixxix għajnuna minħabba li ser isir f'konformità mad-dejn dovut minn Cimos lill-kredituri oħra fis-CS. Il-Kummissjoni tqis li l-garanzija ta' għajnuna għas-salvataġġ u r-riskedar tal-pretensjoni tal-Istat b'riżultat ta' dan huma parti minn operazzjoni unika anke jekk jinvolvu strumenti finanzjarji differenti. F'dan is-sens ir-riskedar sempliċiment itawwal il-vantaġġ mogħti lil Cimos permezz tal-għajnuna għas-salvataġġ. Dan ġie konfermat ukoll mill-fatt li, fit-3 ta' Novembru 2013, meta s-Slovenja kienet innotifikat konverżjoni tal-pretensjoni totali tagħha bħala riżultat tal-għajnuna għas-salvataġġ f'ekwità, il-kredituri attwali l-oħra fis-CS ma kinux qablu mar-ristrutturar tad-dejn ta' Cimos. Fid-dawl ta' dan, il-Kummissjoni tqis li r-riskedar tal-pretensjoni tal-Istat jagħti vantaġġ selettiv lil Cimos.

                  (100)

                  Barra minn hekk, mingħajr preġudizzju għall-konklużjoni li ntlaħqet fil-premessa preċedenti, il-Kummissjoni tinnota li la l-konverżjoni u lanqas ir-riskedar tal-pretensjoni tal-Istat ma huma se jikkonformaw mal-prinċipju ta' operatur f'ekonomija tas-suq, kif spjegat fil-premessi 104-107 hawn taħt.

                  (101)

                  Fl-aħħar nett, il-miżura tista' ttejjeb il-pożizzjoni kompetittiva ta' Cimos fis-suq awtomobilistiku li huwa miftuħ għall-kompetizzjoni minn Stati Membri oħra. Għalhekk, toħloq distorsjoni jew thedded li toħloq distorsjoni u taffettwa l-kummerċ bejn l-Istati Membri.

                  (102)

                  Fid-dawl tal-valutazzjoni fil-premessi 97-101, il-Kummissjoni tqis li l-Miżura 1 tikkostitwixxi għajnuna mill-Istat.

         Miżura 2

                  (103)

                  Il-miżura ser tingħata mir-Repubblika tas-Slovenja, u għalhekk tinvolvi b'mod ċar riżorsi tal-Istat u hija imputabbli għall-Istat.

                  (104)

                  Skont il-ġurisprudenza, it-tranżazzjonijiet ekonomiċi li jsiru minn korp pubbliku jew minn impriża pubblika ma jagħtux vantaġġ lill-kontroparti tagħha, u għalhekk ma jikkostitwixxux għajnuna, jekk dawn isiru f'konformità mal-kundizzjonijiet normali tas-suq (22) (il-prinċipju ta' operatur f'ekonomija tas-suq, jew “MEOP”). Dan il-prinċipju ġie żviluppat fir-rigward ta' tranżazzjonijiet ekonomiċi differenti. B'mod partikolari, biex tiġi identifikata l-preżenza ta' għajnuna mill-Istat f'każijiet ta' tranżazzjonijiet relatati ma' pretensjonijiet ta' dejn, huwa neċessarju li titqabbel l-imġiba ta' kredituri pubbliċi ma' dik ta' kredituri privati ipotetiċi li jsibu ruħhom f'sitwazzjoni simili (“it-test tal-MEOP”).

                  (105)

                  Kwalunkwe kreditur prudenti f'ekonomija tas-suq ġeneralment iwettaq l-analiżi ex-ante tiegħu tal-eżitu finanzjarju ta' ristrutturar tad-dejn, pereżempju billi jqabbel l-ammont mistenni tal-irkupru fix-xenarju tar-ristrutturar tad-dejn mal-ammont mistenni tal-irkupru fix-xenarju alternattiv, fil-każ preżenti, il-falliment ta' Cimos.

                  (106)

                  Għalhekk, jekk Stat Membru jargumenta li t-tranżazzjoni ekonomika hija konformi mat-test tal-MEOP, għandu jipprovdi evidenza li turi li d-deċiżjoni li ssir it-tranżazzjoni kienet ittieħdet abbażi ta' valutazzjoni li kieku kreditur privat razzjonali kien jagħmel sabiex jiddetermina l-profitabbiltà tat-tranżazzjoni.

                  (107)

                  F'dan il-każ is-Slovenja ma pprovdietx evidenza biex turi li meta aċċettat it-termini tar-ristrutturar tad-dejn l-Istat kien aġixxa bħala kreditur razzjonali tas-suq. Is-Slovenja tirreferi għar-rapport ta' stimatur independenti tal-PFR, li sab li l-kredituri aggregati ser jirkupraw aktar mis-CS milli mill-falliment ta' Cimos. (23) Madankollu, ir-rapport ma jindikax l-ammont li l-Istat waħdu jirkupra kieku għażel ix-xenarju alternattiv. Ma jistax jiġi eskluż li, filwaqt li l-kredituri komplessivament jistgħu jkunu f'qagħda aħjar minħabba l-fatt li aċċettaw is-CS, l-Istat seta' jirkupra aktar mill-pretensjonijiet individwali tiegħu kieku għażel ix-xenarju alternattiv. Fi kwalunkwe każ l-analiżi li saret fil-livell tal-kredituri kollha mhijiex ser tkun biżżejjed għal kreditur privat individwali biex jiddeċiedi dwar l-azzjoni li ttieħdet peress li jista' jkun hemm differenzi fir-rigward tal-kollateral miżmum, fil-klassifikazzjoni tal-pretensjonijiet, eċċ. Għalhekk, il-Kummissjoni tqis li l-miżura inkwistjoni kienet tat vantaġġ ekonomiku selettiv lil Cimos.

                  (108)

                  Il-valutazzjoni tal-impatt tal-Miżura 1 fuq il-kompetizzjoni u fuq il-kummerċ, deskritta fil-premessa 101, hija valida wkoll għall-Miżura 2.

                  (109)

                  Fid-dawl tal-valutazzjoni fil-premessi 103-108, il-Kummissjoni tqis li l-Miżura 2 tikkostitwixxi għajnuna mill-Istat.

         Miżura 3

                  (110)

                  Il-Kummissjoni tosserva li Gorenjska Banka hija entità privata, filwaqt li l-IFC tappartjeni għall-Grupp tal-Bank Dinji, għalhekk l-azzjonijiet ta' dawn iż-żewġ entitajiet mhumiex imputabbli għall-Istat.

                  (111)

                  Il-banek l-oħra li qegħdin jipparteċipaw fil-Miżura 3, NLB, Abanka, Banka Celje u NKBM, huma fil-maġġoranza propjetà tal-Istat, li jżomm il-maġġoranza tal-voti fil-bordijiet tat-tmexxija u superviżorji. Din hija indikazzjoni ta' imputabbiltà. Madankollu, il-Kummissjoni ma sabet l-ebda evidenza mill-Artikoli ta' Assoċjazzjoni, mill-istruttura ta' governanza jew minn xi sors ieħor li tindika li l-Istat kien influwenza d-deċiżjonijiet tal-banek ikkonċernati dwar l-adozzjoni tal-miżura inkwistjoni, fis-sens tal-ġurisprudenza Stardust-Marine. (24) Għall-kuntrarju, is-Slovenja ppreżentat dokumenti interni li juru li kull bank kien ivvaluta t-termini ta' ristrutturar proposti abbażi ta' kunsiderazzjonijiet ekonomiċi u f'konformità mal-proċessi standard ta' teħid ta' deċiżjonijiet interni tagħhom. Barra minn hekk, anke l-konverżjoni tad-dejn ta' NLB f'ekwità fil-kawża Adria Airways ma tqisitx imputabbli għall-Istat (25). Għal dawn ir-raġunijiet il-Kummissjoni tqis li d-deċiżjonijiet ta' NLB, Abanka, Banka Celje u ta' NKBM li jipparteċipaw fil-Miżura 3 mhumiex imputabbli għall-Istat.

                  (112)

                  DUTB hija kumpanija tal-Istat li ġiet stabbilita fl-2013 biex tiffaċilita r-ristrutturar ta' banek li jkunu qegħdin jiffaċċjaw problemi severi ta' likwidità u ta' solvenza. Għal darb'oħra, is-sjieda mill-Istat hija indikazzjoni ta' imputabbiltà, madankollu per se mhijiex biżżejjed biex il-miżura titqies imputabbli għall-Istat. Il-Kummissjoni sabet evidenza li tindika li DUTB kienet indipendenti fit-teħid tad-deċiżjoni tagħha fir-rigward ta' Cimos. L-ewwel nett, skont l-att legali li jistabbilixxi DUTB, deċiżjonijiet bħal dik dwar Cimos, ma jeħtieġux awtorizzazzjoni tal-gvern. It-tieni nett, l-istruttura ta' governanza ta' DUTB tixbaħ lill-organizzazzjoni operattiva ta' bank, peress li d-deċiżjonijiet jittieħdu minn kumitat ta' kreditu. Id-deċiżjoni partikolari dwar Cimos kienet ittieħdet mill-ogħla grad tal-kumitat ta' kreditu tal-bord. Tlieta minn seba' membri tal-bord mhumiex Sloveni u kollha ħlief wieħed ġejjin mis-settur finanzjarju. L-uniku membru tal-bord li jirrappreżenta l-amministrazzjoni pubblika (eks segretarju tal-Istat fil-Ministeru tal-Finanzi) ivvota kontra r-ristrutturar ta' Cimos, iżda ġie megħlub mill-membri l-oħra tal-bord. Fl-aħħar nett, is-Slovenja ppreżentat dokumenti interni li juru li anke DUTB kienet ivvalutat it-termini ta' ristrutturar proposti abbażi ta' kunsiderazzjonijiet ekonomiċi. Għalhekk, il-Kummissjoni tqis li d-deċiżjoni ta' DUTB li tipparteċipa fil-Miżura 3 mhijiex imputabbli għall-Istat.

                  (113)

                  F'dan il-kuntest qiegħed jiġi nnotat ukoll li, mingħajr preġudizzju għall-konklużjonijiet li ntlaħqu fil-premessi 110 u 112 ta' hawn fuq, il-kredituri kollha msemmija fil-premessa 111 kif ukoll DUTB kienu wettqu analiżi ex-ante fejn qabblu korsijiet differenti ta' azzjoni u sabu li kienu se jirkupraw aktar mir-ristrutturar ta' Cimos milli mil-likwidazzjoni tagħha. Għalhekk, anke l-ftehim ta' dawn il-kredituri għall-konverżjoni tad-dejn f'ekwità jista' jitqies konformi mal-MEOP u għalhekk ma jinvolvix vantaġġ ekonomiku għal Cimos.

                  (114)

                  SID Banka huwa bank tal-esportazzjoni u tal-iżvilupp kollu kemm hu propjetà tal-Istat. Il-membri kollha tal-Bord Superviżorju ta' SID, li awtorizzaw id-deċiżjoni dwar Cimos, kienu nħatru mill-gvern u, barra minn hekk, tlieta minn sebgħa minnhom huma impjegati mill-Istat. Skont l-Artikolu 8 tal-Att Sloven tal-Bank tal-Esportazzjoni u tal-Iżvilupp, id-deċiżjonijiet kollha li jittieħdu minn SID għandhom isiru f'konformità mal-viżjoni tal-iżvilupp tas-Slovenja. Is-Slovenja nnifisha tirrikonoxxi li l-missjoni ta' SID bħala bank tal-iżvilupp hija differenti mill-għanijiet ta' banek kummerċjali (pereż. il-massimizzazzjoni tal-profitti). Meta SID approva telf impost ta' 58 % tad-dejn kien qabel dwar l-anqas kundizzjonijiet favorevoli tar-ristrutturar tad-dejn fost il-kredituri kollha fis-CS, filwaqt li l-ebda wieħed mill-kredituri li kien għad baqa' fis-CS ma kien approva ebda telf impost iżda pjuttost kienu għażlu l-konverżjoni tad-dejn f'ekwità li toffri possibbiltà ta' qligħ kapitali futur mill-ishma akkwistati f'Cimos. Is-Slovenja ma ssostanzjatx il-għaliex SID kien aċċetta termini aktar sfavorevoli mill-kredituri l-oħra fis-CS. F'deċiżjoni preċedenti l-Kummissjoni kienet diġà ddeċidiet li l-garanziji li ngħataw minn SID jitqiesu bħala riżorsi tal-Istat u kienu jikkostitwixxu għajnuna (26). Fid-dawl ta' dan, il-Kummissjoni tqis li d-deċiżjoni ta' SID li jipparteċipa fil-Miżura 3 hija imputabbli għall-Istat.

                  (115)

                  Is-Slovenja ma pprovdiet l-ebda evidenza affidabbli biex turi li d-deċiżjoni ta' SID li tipparteċipa fil-Miżura 3 kienet ittieħdet abbażi ta' kunsiderazzjonijiet tas-suq. Is-Slovenja ssostni li SID se jirkupra EUR 9,9 miljun mis-CS u fil-każ li Cimos tiġi likwidata se jkollu jħallas EUR 6,7 miljun addizzjonali, jiġifieri d-differenza bejn iż-żewġ xenarji hija ta' EUR 16,6-il miljun. Madankollu, dan l-argument ma kien sostnut minn ebda analiżi li turi kif kienu ġew determinati dawn l-ammonti. Is-Slovenja ppreżentat analiżi simili li saru mill-kredituri l-oħra fis-CS. Barra minn hekk, l-ammonti ta' rkupru jqajmu dubji. Mhuwiex ċar għaliex SID kien se jġarrab telf addizzjonali fil-każ ta' likwidazzjoni, peress li l-valur tas-suq tal-kollateral ta' SID ilaħħaq l-EUR 4,5 miljun. Min-naħa l-oħra, l-ammont tal-irkupru fil-każ ta' ristrutturar ma jidhirx li qiegħed iqis it-telf ta' EUR 27,5 miljun minħabba t-telf impost. Kwalunkwe kreditur razzjonali tas-suq kien iwettaq analiżi finanzjarja qabel ma jiddeċiedi dwar il-kors ta' azzjoni. Abbażi tal-evidenza disponibbli l-Kummissjoni tqis li SID ma kienx wettaq din l-analiżi qabel ma ftiehem dwar it-telf impost, jiġifieri ma kienx aġixxa bħala kreditur razzjonali tas-suq. Konsegwentement, il-miżura li ngħatat minn SID tat vantaġġ ekonomiku selettiv lil Cimos.

                  (116)

                  Il-valutazzjoni tal-impatt tal-Miżura 1 fuq il-kompetizzjoni u fuq il-kummerċ, deskritta fil-premessa 101, hija valida wkoll għall-miżura mogħtija minn SID.

                  (117)

                  Fid-dawl tal-valutazzjoni fil-premessi 110-116, il-Kummissjoni tqis, min-naħa waħda, li l-Miżura 3 tikkostitwixxi għajnuna mill-Istat sal-limitu li kienet ingħatat mis-SID. Min-naħa l-oħra, ir-ristrutturar tad-dejn skont il-Miżura 3 minn Gorenjska Banka, IFC, NLB, Abanka, Banka Celje, NKBM u DUTB ma jinvolvix għajnuna mill-Istat.

         Miżura 4

                  (118)

                  Ebda wieħed mill-klijenti li qegħdin jikkontribwixxi għall-Faċilità ta' Flus Ġodda ma huwa kkontrollat mill-Istat, għalhekk id-deċiżjonijiet tagħhom mhumiex imputabbli għall-Istat. Fir-rigward tal-kontribuzzjoni tal-Banek bi Flus Ġodda, id-deċiżjonijiet tagħhom dwar Cimos ġew ivvalutati bħala mhux imputabbli għall-Istat fil-premessi 110 u 112 ta' hawn fuq, bl-eċċezzjoni ta' SID. Barra minn hekk, il-banek li huma proprjetà pubblika pparteċipaw fil-Faċilità ta' Flus Ġodda bl-istess termini bħal tal-bank privat Gorenjska Banka u IFC.

                  (119)

                  Barra minn hekk, il-parteċipazzjoni tal-banek hija korrisposta mill-klijenti privati li qablu li jipprovdu finanzjament lil Cimos għall-istess ammont iżda b'termini ferm anqas favorevoli. Il-kontribuzzjoni tal-klijenti mhijiex garantita u ma tinkludix imgħax. Min-naħa l-oħra, il-kontribuzzjoni mill-Banek bi Flus Ġodda hija garantita minn kollateral strasuperjuri b'imgħax ta' EURIBOR ta' 6-xhur + 5 % fis-sena, jiġifieri ogħla minn rata prevista għall-kumpaniji f'diffikultajiet finanzjarji b'kollateral għoli fil-komunikazzjoni tal-Kummissjoni dwar ir-rata ta' referenza (27), li tfittex li tqarreb ir-rata tas-suq.

                  (120)

                  L-għoti tal-Faċilità ta' Flus Ġodda huwa kruċjali biex il-Kumpanija tirritorna għall-vijabbiltà. Mingħajrha, Cimos ma tkunx tista' tħallas lill-fornituri tagħha fuq terminu qasir u b'hekk tkompli topera. F'dan is-sens, huwa wkoll ekonomikament razzjonali għall-kredituri, li aċċettaw ir-ristrutturar tad-dejn, li jżidu marġinalment l-espożizzjoni tagħhom, sabiex tiżdied il-probabbiltà li l-Kumpanija terġa' lura għall-vijabbiltà u fl-aħħar mill-aħħar jiġi rkuprat id-dejn pendenti tagħhom.

                  (121)

                  Madankollu, fir-rigward ta' SID, il-Kummissjoni tinnota li minbarra li jikkontribwixxi għall-Faċilità ta' Flus Ġodda bl-istess kundizzjonijiet bħall-banek l-oħra, qiegħed jagħti wkoll għajnuna mill-Istat (ara l-Miżura 3 ta' hawn fuq). Barra minn hekk, minħabba l-istatus legali tiegħu bħala bank ta' żvilupp pubbliku, l-azzjonijiet kollu tiegħu huma imputabbli għall-Istat. Il-Miżuri 3 u 4 qegħdin jingħataw fl-istess żmien u jsegwu l-istess għan, jiġifieri r-ristrutturar ta' Cimos. Għalhekk, skont il-ġurisprudenza, il-konformità tagħhom mat-test tal-MEOP għandha tiġi vvalutata flimkien (28). Mingħajr il-ħtieġa għal kalkolu ddettaljat, huwa ċar li t-termini ġenerali għal SID mhumiex pari passu. Għalhekk, il-kontribuzzjoni ta' SID għall-Faċilità ta' Flus Ġodda għandha titqies bħala għajnuna mill-Istat.

                  (122)

                  Fid-dawl tal-valutazzjoni fil-premessi 118-120, il-Kummissjoni tqis li l-Miżura 4, bl-eċċezzjoni tal-kontribuzzjoni ta' SID, ma tikkostitwixxix għajnuna mill-Istat.

         Miżura 5

                  (123)

                  Ebda wieħed mill-fornituri involuti fir-ristrutturar volontarju tad-dejn tagħhom lejn Cimos ma huwa kkontrollat jew propjetà tal-Istat, għalhekk id-deċiżjonijiet tagħhom li jipparteċipaw fil-Miżura 5 mhumiex imputabbli għall-Istat u għalhekk il-Miżura 5 ma tikkostitwixxix għajnuna mill-Istat.

         Miżura 6

                  (124)

                  Il-lokatur, Hypo Leasing d.o.o., jappartjeni għal Hypo Group Alpe Adria (“Grupp HGAA”), li huwa propjetà tal-Istat Awstrijak. Il-Kummissjoni ma sabet ebda evidenza li tindika li l-lokatur kien fittex xi interessi oħra għajr interessi kummerċjali jew li l-Awstrija kienet influwenzat id-deċiżjoni tiegħu dwar ir-ristrutturar tal-obbligi ta' lokazzjoni ta' Cimos. Jidher improbabbli li l-Awstrija ser toħloq pressjoni fuq il-Grupp HGAA biex jagħti għajnuna mill-Istat lil kumpanija f'diffikultà li tinsab fi Stat Membru ieħor. Il-Kummissjoni tinnota wkoll li l-HGAA huwa limitat fir-rigward tat-termini li taħthom jista' jinnegozja permezz tal-impenji li jinsabu fid-deċiżjoni tal-Kummissjoni dwar l-għajnuna mill-Istat (29). Barra minn hekk, fl-imsemmija deċiżjoni l-Awstrija kienet aċċettat li ma tagħti l-ebda għajnuna oħra lill-kumpaniji fil-Grupp HGAA.

                  (125)

                  Għalhekk, il-Kummissjoni tqis li d-deċiżjoni tal-lokatur li jirristruttura l-espożizzjoni tiegħu lejn Cimos mhijiex imputabbli għall-Istat u għalhekk il-Miżura 6 ma tikkostitwixxix għajnuna mill-Istat.

         Miżura 7

                  (126)

                  Il-banek li qegħdin jipparteċipaw fir-ristrutturar volontarju tad-dejn mhumiex ikkontrollati mill-Istat u għalhekk id-deċiżjonijiet tagħhom li jipparteċipaw fir-ristrutturar ta' Cimos mhumiex imputabbli għall-Istat. Għalhekk il-Miżura 7 ma tinvolvix għajnuna mill-Istat.

         Miżura 8

                  (127)

                  Ebda wieħed mill-klijenti li wiegħed li jipprovdi finanzjament fir-rigward tan-nefqa kapitali ma huwa kkontrollat mill-Istat, għalhekk l-imġiba tagħhom mhijiex imputabbli għall-Istat. Għalhekk il-Miżura 8 ma tikkostitwixxix għajnuna mill-Istat.

         Konklużjoni dwar l-eżistenza ta' għajnuna mill-Istat

                  (128)

                  Il-Kummissjoni tikkonkludi li l-Miżuri 1, 2 u parti mill-Miżuri 3 u 4 (sal-limitu mgħotija minn SID) jikkostitwixxu għajnuna mill-Istat.

                  (129)

                  L-għajnuna mill-Istat tilħaq l-EUR 80,3 miljun, li tikkorrispondi għall-konverżjoni tad-dejn f'ekwità mill-Istat u għall-konverżjoni tad-dejn f'ekwità, it-telf impost u l-kontribuzzjoni għall-Faċilità ta' Flus Ġodda minn SID (30). Barra minn hekk, l-għajnuna mill-Istat tinkludi sa EUR 16,6 miljuni inkorporati fir-riskedar tad-dejn. L-element ta' għajnuna inkorporat fir-riskedar tad-dejn ġie ddeterminat bħala d-differenza bejn il-valur nominali tal-pretensjonijiet tal-Istat u s-self ta' SID mid-data tas-CS u l-NPV ta' dawn il-pretensjonijiet u tas-self ikkalkolat skont l-iskeda ta' ħlas lura, kif ġiet aċċettata mill-kredituri skont is-CS, jiġifieri jekk wieħed jassumi perjodu ta' ħlas lura ta' 10 snin b'perjodu ta' grazzja ta' sentejn (2), rata tal-imgħax tal-EURIBOR + 2,5 %., skontata b'rata ta' skont xierqa (31). L-ammont preċiż ta' għajnuna inkorporata fir-riskedar tad-dejn ma jistax jiġi stabbilit peress li pereżempju r-rata EURIBOR futura mhijiex magħrufa.

            8.2.   LEGALITÀ TAL-GĦAJNUNA MILL-ISTAT

                  (130)

                  Skont l-Artikolu 3 tar-Regolament tal-Kunsill (KE) Nru 659/1999 (32), l-għajnuna ma għandhiex tiddaħħal fis-seħħ qabel mal-Kummissjoni tkun ħadet, jew tinftiehem li tkun ħadet, deċiżjoni li tawtorizza din l-għajnuna (“obbligu ta' waqfien totali”).

                  (131)

                  Skont it-tweġiba tas-Slovenja tat-30 ta' Jannar 2015 għat-talba tal-Kummissjoni għal informazzjoni, l-proċedura CS kienet ippjanata li tiġi riżolta sa April 2015. Madankollu, sa fejn taf il-Kummissjoni, sal-lum Cimos ma kienet ingħatat l-ebda għajnuna għar-ristrutturar. Għalhekk, jidher li s'issa s-Slovenja kkonformat mal-obbligu ta' waqfien totali.

            8.3.   KOMPATIBBILTÀ TAL-GĦAJNUNA MILL-ISTAT

                  (132)

                  L-Artikolu 107(3)(c) tat-Trattat jistipula li għajnuna mill-Istat tista' tiġi awtorizzata meta tingħata biex tippromwovi l-iżvilupp ta' ċerti setturi ekonomiċi u meta din l-għajnuna ma tfixkilx il-kundizzjonijiet tal-kummerċ sa grad li jkun kuntrarju għall-interess komuni.

                  (133)

                  Is-Slovenja nnotifikat il-miżuri bħala għajnuna għar-ristrutturar skont il-Linji Gwida. Fid-dawl tad-deċiżjoni preċedenti tal-Kummissjoni dwar l-għajnuna għas-salvataġġ lil Cimos u d-diffikultà finanzjarja ta' Cimos deskritta hawn taħt, il-Kummissjoni taqbel li l-każ attwali jinvolvi għajnuna għar-ristrutturar li għandha tiġi vvalutata fid-dawl tal-kriterji taħt il-Linji Gwida sabiex jiġi stabbilit jekk tistax tkun kompatibbli mas-suq intern skont l-Artikolu 107(3)(c) tat-Trattat.

            8.4.   DITTA F'DIFFIKULTÀ

                  (134)

                  Skont il-punti 12(a) u 14 tal-Linji Gwida (33) ditti f'diffikultà biss huma eliġibbli għal għajnuna għar-ristrutturar. Sabiex tikkwalifika bħala ditta f'diffikultà l-kumpanija trid tissodisfa l-kriterji elenkati fil-punt 10 jew fil-punt 11 tal-Linji Gwida.

                  (135)

                  Skont il-punt 10, ditta titqies li hija f'diffikultà meta:

                              (a)

                              fil-każ ta' kumpanija b'responsabbiltà limitata, aktar minn nofs il-kapital irreġistrat tagħha jkun sparixxa u iżjed minn kwart ta' dan il-kapital ikun intilef matul it-12-il xahar ta' qabel;

                              (b)

                              fil-każ ta' kumpanija fejn mill-anqas ċerti membri jkollhom responsabbiltà mingħajr limitu għad-dejn tal-kumpanija, fejn iżjed minn nofs il-kapital tagħha skont il-kontijiet tal-kumpanija jkun sparixxa u iżjed minn kwart ta' dak il-kapital ikun intilef fit-12-il xahar ta' qabel;

                              (c)

                              irrispettivament mit-tip ta' kumpanija kkonċernata, din tissodisfa l-kriterji skont il-liġi domestika tagħha sabiex tkun is-suġġett ta' proċedimenti kollettivi ta' insolvenza.

                  (136)

                  Fid-deċiżjoni tal-ftuħ, il-Kummissjoni osservat li Cimos, bħala kumpanija b'responsabbiltà limitata, kienet tissodisfa l-kriterji elenkati fil-punt 10(a) tal-Linji Gwida. Skont ir-rapporti finanzjarji kkonsolidati mill-31 ta' Diċembru 2012, kienet tilfet aktar minn nofs il-kapital reġistrat tagħha (108 %) u aktar minn kwart tiegħu matul it-12-il xahar ta' qabel (137 %) (34). Għalhekk il-Kummissjoni qieset li Cimos kienet tikkwalifika bħala ditta f'diffikultà abbażi tal-punt 10(a) tal-Linji Gwida.

                  (137)

                  Minn dakinhar is-sitwazzjoni finanzjarja ta' Cimos kompliet tmur għall-agħar. Mill-31 ta' Diċembru 2013, il-Kumpanija rrapportat ekwità negattiva ta' EUR 103,3 miljuni. Skont ir-riżultati preliminari (mhux awditjati) għall-ewwel 10 xhur tal-2014, Cimos irreġistrat telf nett ta' EUR 74,3 miljun, li jfisser li l-ekwità negattiva tagħha kompliet tiżdied aktar. F'każijiet preċedenti (35), il-Kummissjoni kienet ikkonkludiet li, meta kumpanija jkollha ekwità negattiva, ikun hemm suppożizzjoni a priori li l-kriterji tal-punt 10(a) tal-Linji Gwida jkunu ssodisfati, li jkun il-każ għal Cimos. Il-Qorti Ġenerali kkonkludiet ukoll (36) li kumpanija b'ekwità negattiva hija kumpanija f'diffikultà.

                  (138)

                  Barra minn hekk, fuq talba tal-kredituri ta' Cimos, mit-3 ta' Ġunju 2014, il-qorti imponiet il-proċedura ta' saldu obbligatorju fuq Cimos skont il-liġi Slovena tal-insolvenza. Għalhekk tissodisfa wkoll il-kundizzjoni tal-punt 10(c) tal-Linji Gwida.

                  (139)

                  Skont il-punt 12 tal-Linji Gwida, ditti ġodda mhumiex eliġibbli għal għajnuna għas-salvataġġ jew għar-ristrutturar. Fi prinċipju ditta titqies ġdida għall-ewwel tliet snin wara li tibda topera fil-qasam rilevanti ta' attivitajiet. Cimos bdiet topera fl-1972, ġiet reġistrata fil-forma attwali tagħha fl-1975 u ilha minn dakinhar topera fil-qasam attwali ta' attivitajiet. Għalhekk, ma tistax tiġi kkunsidrata bħala impriża ġdida.

                  (140)

                  Il-punt 13 tal-Linji Gwida jistabbilixxi li ditta li tkun il-proprjetà ta' jew li tittieħed minn grupp kummerċjali akbar normalment ma tkunx eliġibbli għal għajnuna għas-salvataġġ jew għar-ristrutturar, ħlief meta jkunx jista' jintwera li d-diffikultajiet tad-ditta huma intrinsiċi u mhumiex ir-riżultat ta' allokazzjoni arbitrarja ta' spejjeż fil-grupp, u li d-diffikultajiet ikunu serji wisq sabiex jiġu solvuti mill-grupp innifsu.

                  (141)

                  Cimos mhijiex il-propjetà ta' u lanqas ma hija ser tiġi akkwistata minn grupp kummerċjali akbar. Għalhekk il-kriterji stabbiliti fil-punt 13 tal-Linji Gwida ma jipprekluduhiex milli tkun eliġibbli għal għajnuna għar-ristrutturar.

                  (142)

                  Il-Kummissjoni tikkonkludi li Cimos ilha ditta f'diffikultà mill-2012 u hija eliġibbli għal għajnuna għar-ristrutturar.

            8.5.   IL-PRINĊIPJU “GĦAL DARBA, GĦALL-AĦĦAR DARBA”

                  (143)

                  Skont il-punt 73 tal-Linji Gwida, jekk fil-passat id-ditta kkonċernata tkun diġà rċeviet għajnuna għas-salvataġġ jew għar-ristrutturar, inkluż kwalunkwe għajnuna li ma tkunx ġiet notifikata, u jkunu għaddew anqas minn 10 snin minn meta tkun ingħatat l-għajnuna għas-salvataġġ jew minn meta jkun intemm il-perjodu ta' ristrutturar jew minn meta twaqqfet l-implimentazzjoni tal-pjan ta' ristrutturar (skont liema jkun seħħ l-aħħar), il-Kummissjoni ma tippermettix aktar għajnuna għas-salvataġġ jew għar-ristrutturar.

                  (144)

                  Is-Slovenja infurmat lill-Kummissjoni li matul l-aħħar għaxar snin il-Kumpanija ma kienet irċeviet l-ebda għajnuna għas-salvataġġ jew għar-ristrutturar, apparti mill-għajnuna għas-salvataġġ notifikata li kienet approvata mill-Kummissjoni, kif deskritt fil-premessa 1. (37)

            8.6.   TREĠĠIGĦ LURA TAL-VIJABBILTÀ FIT-TUL

                  (145)

                  Sabiex miżura titqies kompatibbli skont il-punti 34-37 tal-Linji Gwida, il-pjan ta' ristrutturar għandu jreġġa' lura l-vijabbiltà fit-tul tad-ditta fi żmien raġonevoli u abbażi ta' suppożizzjonijiet realistiċi fir-rigward tal-kundizzjonijiet operattivi futuri. Il-pjan għandu jippermetti lill-kumpanija li tkopri l-ispejjeż kollha tagħha wara r-ristrutturar u d-dħul mistenni mill-kapital irid ikun biżżejjed biex jippermetti lid-ditta ristrutturata tikkompeti fis-suq fuq il-merti tagħha stess. Il-pjan ta' ristrutturar għandu jiddeskrivi ċ-ċirkostanzi li wasslu għad-diffikultajiet, biex b'hekk jipprovdi bażi biex jiġi vvalutat jekk il-miżuri ta' ristrutturar proposti humiex xierqa.

                  (146)

                  Taħt ix-xenarju realistiku tal-projezzjonijiet finanzjarji l-pjan ta' ristrutturar jipprevedi li Cimos terġa' lura għal vijabbiltà fit-tul fl-2015 u fl-2017 skont ix-xenarju pessimist (ara t-Tabella 5). Il-Kumpanija hija mistennija tiġġenera profitti netti u flussi ta' flus operattivi pożittivi, li jfisser li ser tkun f'pożizzjoni li tkopri l-ispejjeż kollha tagħha wara li tlesti r-ristrutturar, inklużi d-deprezzament u l-ispejjeż finanzjarji. Id-dħul mistenni mill-kapital huwa previst li ser ikun ta' 7,6 % għal 14,5 % fl-2018 u fl-2019 rispettivament, jiġifieri fil-perjodu ta' wara r-ristrutturar. Minħabba li r-rendiment fuq il-bonds Sloveni tal-gvern ta' 10 snin, li ħafna drabi jitqiesu bħala approssimazzjoni ta' redditu fuq investiment mingħajr riskju, huwa ta' madwar 1 %, id-dħul mistenni mill-kapital jagħti lill-investituri riskju ta' primjum raġonevolment adegwat u jista' jitqies biżżejjed biex Cimos tkun tista' tikkompeti fis-suq fuq il-merti tagħha stess.

                  (147)

                  Il-projezzjonijiet finanzjarji huma bbażati fuq suppożizzjonijiet prudenti. Fil-bidu l-bejgħ huwa previst li ser jonqos minħabba t-telf mistenni ta' klijenti kkawżat minn diffikultà finanzjarja marbuta mal-proċess ta' CS. Id-dħul huwa mistenni li jinżel minn EUR 358,1 miljuni fl-2015 għal EUR 316-il miljun fl-2018 qabel ma jerġa' jibda jikber fl-2019. Dan huwa ferm anqas milli fil-perjodu ta' qabel ir-ristrutturar fejn id-dħul kien jaqbeż l-EUR 400 miljun. Il-previżjoni attwali hija wkoll ferm aktar baxxa minn dik li hemm fil-pjan oriġinarjament notifikat fejn il-bejgħ kien previst li se jibqa' stabbli għal EUR 400 miljun fil-perjodu bejn l-2015-2017. Fid-dawl ta' dan u meta wieħed iqis li n-negozju diġà daħħal fil-kontijiet tiegħu aktar minn 95 % tal-bejgħ ippjanat fl-2015 u fl-2016 u aktar minn 80 % tal-bejgħ ippjanat fl-2017, kif ukoll meta wieħed iqis il-benefiċċji mistennija tal-implimentazzjoni tal-miżuri ta' ristrutturar tal-bejgħ, huwa raġonevoli li wieħed iqis li l-previżjoni tal-bejgħ li hemm fil-pjan ta' ristrutturar aġġornat tista' tintlaħaq.

                  (148)

                  L-ispejjeż tbassru abbażi ta' riżultati storiċi, billi tqisu l-benefiċċji mistennija tal-implimentazzjoni tal-miżuri ta' ristrutturar. Il-Kummissjoni tinnota li hemm iffrankar sinifikanti fl-ispejjeż relatati mal-miżuri li fuqhom il-Kumpanija għandha influwenza relattivament għolja, bħal tnaqqis fil-forza tax-xogħol jew il-konsolidazzjoni ta' faċilitajiet ta' produzzjoni, li jżid il-probabbiltà li jiġu implimentati kif ippjanat. B'mod partikolari t-tnaqqis fil-forza tax-xogħol għandu jwassal għal tnaqqis fl-ispejjeż varjabbli, filwaqt li ċ-ċessjoni ta' impjanti li qegħdin jagħmlu telf għandha tnaqqas id-deprezzament u ttejjeb il-profittabbiltà. Il-kredituri fis-CS u l-partijiet interessati l-oħrajn (klijenti, fornituri, il-lokatur) qablu dwar ristrutturar tad-dejn, li għandu jiżgura li anke l-miżuri ta' ristrutturar finanzjarju jiġu implimentati kif ippjanat. Dan, fost benefiċċji oħra, ser inaqqas b'mod sinifikanti l-ispejjeż finanzjarji tal-Kumpanija. Għalhekk, jidher li anke l-iffrankar ippjanat tal-ispejjeż jista' jintlaħaq.

                  (149)

                  Fid-deċiżjoni tal-ftuħ il-Kummissjoni esprimiet dubji dwar it-treġġigħ tal-vijabbiltà abbażi tal-fatt li f'dak iż-żmien il-banek ma kinux qablu dwar ir-ristrutturar tad-dejn ta' Cimos. Issa dan id-dubju tneħħa peress li l-banek qablu li jirristrutturaw id-dejn ta' Cimos taħt il-proċess ta' CS.

                  (150)

                  Skont il-pjan ta' ristrutturar fl-2018 u fl-2019 Cimos ser tkun teħtieġ fondi addizzjonali li jammontaw għal EUR 25 miljun biex tiffinanzja l-operat. Il-Kummissjoni tinnota li, abbażi tal-iskeda ta' ristrutturar, sa dak iż-żmien il-Kumpanija tkun implimentat il-miżuri prinċipali ta' ristrutturar u tkun irritornat lura għall-profittabbiltà. Id-diżingranaġġ inizjali (permezz tal-konverżjoni tad-dejn f'ekwità, it-tħassir u l-ħlas lura parzjali) għandu jtejjeb il-klassifikazzjoni tal-kreditu ta' Cimos u għandu jirrilaxxa porzjon tal-assi attwalment mirhuna lill-kredituri biex jintużaw bħala kollateral futur. Dan għandu jippermetti lil Cimos tikseb il-finanzjament meħtieġ fis-suq kif ippjanat.

                  (151)

                  Il-pjan ta' ristrutturar jispjega ċ-ċirkostanzi li wasslu għad-diffikultajiet ta' Cimos, jiġifieri l-insolvenza u l-ineffiċjenza operattiva. Il-Kummissjoni tinnota li l-pjan jipprevedi għall-miżuri preċiżament immirati biex jiġu indirizzati dawn id-diffikultajiet.

                  (152)

                  Il-konverżjoni tad-dejn f'ekwità mill-kredituri ewlenin ser twassal għal tnaqqis ta' 60 % tal-pretensjonijiet tagħhom. Bħala riżultat, l-obbligazzjonijiet finanzjarji ġenerali ta' Cimos se jonqsu minn EUR 422 miljun fl-2013 għal EUR 184 miljun fl-2017. Il-proporzjon tad-dejn mal-ekwità għandu jonqos minn 17,7 fl-2012 (l-aħħar sena li fiha l-ekwità kienet pożittiva) għal 3 fl-2017, livell ħafna aktar sostenibbli. Barra minn hekk, l-40 % li jifdal tad-dejn miżmum mill-kredituri fis-CS għandu jitħallas lura b'termini favorevoli, inkluż perjodu estiż ta' ħlas lura u moratorju ta' sentejn (2). Dan ser ikompli jnaqqas il-piż attwali u futur ta' ħlas lura. Il-proporzjon tal-EBITDA mal-imgħax, li jkejjel il-kapaċità ta' kumpanija li tlaħħaq mad-dejn, huwa previst li jiżdied minn 1 fl-2013 għal 5,4 fl-2017.

                  (153)

                  Barra minn hekk, il-fornituri qablu li jnaqqsu l-pretensjonijiet tagħhom, li dan għandu jkompli jnaqqas id-dejn ġenerali u tiġi żgurata kontinwità tal-operat. Il-miżuri kollha ta' ristrutturar finanzjarju, inklużi b'mod partikolari l-ftehim mill-klijenti biex jitnaqqsu l-perjodi ta' ħlas lura, ser ikomplu jtejbu l-likwidità. Il-flussi tal-flus li ser jiġu ffaċilitati minħabba li mhux se jkollu jitħallas lura d-dejn ristrutturat jew minħabba pagamenti aktar kmieni mill-klijenti, se jkunu disponibbli wkoll għall-finanzjament tal-implimentazzjoni tal-miżuri ta' ristrutturar operattiv mmirati bil-għan li tiġi indirizzata t-tieni raġuni għad-diffikultà, jiġifieri l-ineffiċjenza operattiva.

                  (154)

                  Taħt ir-ristrutturar operattiv Cimos bdiet għadd ta' miżuri ta' ffrankar, inkluż b'mod partikolari t-tnaqqis tal-forza tax-xogħol, il-konsolidazzjoni tal-operazzjonijiet permezz tat-tnaqqis tal-għadd ta' impjanti, it-tnaqqis ta' spejjeż ġenerali u titjib fil-ġestjoni tal-proċess. Il-Kumpanija trid terġa' tiffoka l-operazzjonijiet tagħha fuq in-negozju prinċipali tal-karozzi. Il-miżuri ta' ristrutturar operattiv huma ppjanati li jiġġeneraw iffrankar totali annwali tal-ispejjeż ta' EUR 27 miljun, ferm ogħla minn taħt il-pjan ta' ristrutturar oriġinarjament notifikat. It-tnaqqis tal-ispejjeż għandu jtejjeb il-profittabbiltà, li fil-livell imnaqqas ta' impjiegi u ta' kapital, ser isarraf f'effiċjenza operattiva akbar.

                  (155)

                  Fid-dawl tas-sejbiet fil-premessi 152-154 il-Kummissjoni tqis li l-miżuri ta' ristrutturar proposti huma xierqa biex jiġu indirizzati r-raġunijiet għad-diffikultà identifikata fil-pjan ta' ristrutturar.

                  (156)

                  Il-kontribuzzjonijiet tal-banek privati, tal-konsumaturi u tal-fornituri għar-ristrutturar finanzjarju huma sinjal tal-fiduċja tagħhom f'Cimos u tagħti raġuni addizzjonali biex wieħed iqis li l-pjan ta' ristrutturar jista' jreġġa' lura l-vijabbiltà fit-tul.

                  (157)

                  L-istimatur kummerċjali indipendenti tal-PFR ikkonkluda wkoll li l-pjan ta' ristrutturar probabbilment jagħmel lil Cimos likwida u solventi fuq terminu qasir u fit-tul.

                  (158)

                  Barra minn hekk, il-Kummissjoni tinnota li t-tul tal-pjan ta' ristrutturar huwa limitat għal anqas minn erba' snin, li jibda minn Frar 2014 sal-2017. Dan il-perjodu ta' ristrutturar jidher xieraq fid-dawl tal-kamp ta' applikazzjoni tal-miżuri ta' ristrutturar ippjanati, l-iskeda ta' implimentazzjoni tagħhom u d-data mistennija għat-treġġigħ lura tal-vijabbiltà.

                  (159)

                  Il-Kummissjoni tosserva li l-pjan ta' ristrutturar aġġornat mhuwiex pjan ġdid iżda sempliċiment żvilupp tal-pjan oriġinarjament notifikat abbażi tal-eżitu tas-CS. Isegwi eżattament l-istess miri ta' ristrutturar bħall-pjan oriġinarjament notifikat, jiġifieri t-tnaqqis tal-insolvenza, it-treġġigħ lura tal-likwidità, it-titjib tal-effiċjenza operattiva u l-iffokar mill-ġdid tal-operat fuq is-segment awtomobilistiku prinċipali. L-aktar miżura sinifikanti ta' ristrutturar f'termini ta' impatt finanzjarju, il-konverżjoni u r-riskedar tad-dejn finanzjarju, tibqa' l-istess, anke jekk b'kundizzjonijiet kemxejn modifikati u permezz ta' proċedura obbligatorja minflok volontarja. Il-miżuri l-oħra ta' ristrutturar mhumiex sostanzjalment differenti minn dawk fil-pjan oriġinarjament notifikat iżda ssaħħew biex ikun hemm aktar iffrankar tal-ispejjeż. Kemm il-pjan oriġinarjament notifikat u dak aġġornat huma bbażati fuq l-istess mudell u strateġija kummerċjali. Il-Kummissjoni diġà approvat aġġornamenti simili ta' pjanijiet ta' ristrutturar li ġew notifikati f'deċiżjonijiet preċedenti. (38)

                  (160)

                  Rigward l-allegazzjonijiet tas-Sinjura Filakovic, deskritti fil-premessa 91, il-Kummissjoni tinnota li r-rapporti finanzjarji ta' Cimos kienu ġew eżaminati minn awditur indipendenti li ħareġ opinjoni pożittiva dwarhom u ma rrapporta xejn dwar l-allegat frodi u ħasil ta' flus. Fir-rigward tal-għoti ta' EUR 35 miljun mis-Slovenja lil Cimos bħala parti mill-għajnuna għar-ristrutturar, il-Kummissjoni tinnota li f'Lulju 2013 kienet approvat garanzija ta' għajnuna għas-salvataġġ ta' EUR 35 miljun għal Cimos (39). Il-garanzija, li għandha tiġi kkonvertita f'ekwità bħala parti mill-għajnuna għar-ristrutturar, ma tinkludi l-ebda trasferiment ta' riżorsi monetarji lil Cimos, għalhekk ma tistax tkun iffinanzjata minn ħasil ta' flus. Fl-aħħar nett, fir-rigward tal-allegati dikjarazzjonijiet tal-kumpanija tas-Sinjura Filakovic u tal-klijenti tagħha kontra Cimos, abbażi tal-informazzjoni disponibbli, il-Kummissjoni ma identifikat l-ebda dikjarazzjoni bħal din. Fid-dawl ta' dan, il-Kummissjoni tqis li l-allegazzjonijiet mhumiex sostanzjati u ma jaffettwawx il-valutazzjoni tal-għajnuna għar-ristrutturar.

                  (161)

                  Fid-dawl ta' dan ta' hawn fuq, il-Kummissjoni tikkonkludi li l-miżuri ta' ristrutturar proposti jistgħu jġibu lura l-vijabbiltà fit-tul tal-Kumpanija fi żmien raġonevoli u abbażi ta' suppożizzjonijiet realistiċi.

            8.7.   EVITAR TA' DISTORSJONIJIET BLA BŻONN TAL-KOMPETIZZJONI (MIŻURI TA' KUMPENS)

                  (162)

                  Skont il-punti 38-42 tal-Linji Gwida, għandhom jittieħdu miżuri ta' kumpens sabiex jiġi żgurat li kemm jista' jkun jitnaqqsu l-effetti negattivi tal-għajnuna fuq il-kundizzjonijiet tal-kummerċ. L-għajnuna ma għandhiex tfixkel il-kompetizzjoni bla bżonn. Ġeneralment dan ifisser limitazzjoni tal-preżenza li l-kumpanija tista' tgawdi fis-swieq tagħha fit-tmiem tal-perjodu ta' ristrutturar. Il-miżuri ta' kumpens għandhom ikunu proporzjonati mal-effetti distortivi tal-għajnuna u, b'mod partikolari, mad-daqs u mal-importanza relattiva tad-ditta fis-suq jew fis-swieq tagħha. Iċ-ċessjoni tal-attivitajiet li jkunu qegħdin jagħmlu telf ma tistax titqies bħala miżuri validi ta' kumpens. Il-grad tal-miżuri ta' kumpens irid jiġi stabbilit fuq il-bażi ta' każ b'każ u fir-rigward tal-għan li titreġġa' lura l-vijabbiltà fit-tul tad-ditta. Barra minn hekk, skont il-punt 7 tal-Linji Gwida l-Kummissjoni ser titlob miżuri ta' kumpens li jimminimizzaw l-effett fuq il-kompetituri.

                  (163)

                  Il-miżuri ta' kumpens ma għandhomx jikkompromettu l-kapaċità tal-kumpanija li terġa' lura għal vijabbiltà fit-tul wara l-implimentazzjoni tal-pjan ta' ristrutturar, kif previst fil-punt 38 tal-Linji Gwida.

                  (164)

                  Cimos ipproponiet żewġ miżuri ta' kumpens:

                              —

                              iċ-ċessjoni tad-Diviżjoni tal-Agrikoltura, tal-Magni u tal-Enerġija tagħha;

                              —

                              iċ-ċessjoni ta' tliet impjanti fis-segment awtomobilistiku, f'[…].

                  (165)

                  Dwar l-ewwel miżura ta' kumpens, Cimos diġà biegħet it-tliet diviżjonijiet kkonċernati. Kienu jirrappreżentaw madwar 20 % tad-dħul tal-Kumpanija u kienu profittabbli qabel ir-ristrutturar.

                  (166)

                  Il-Kummissjoni tinnota li l-miżuri ta' kumpens li jaffettwaw il-preżenza tal-benefiċjarju fis-suq ewlieni tiegħu biss jistgħu jitqiesu bħala suffiċjenti (40). Għalhekk, fil-prinċipju l-bejgħ ta' dawn id-diviżjonijiet ma jistax jiġi aċċettat bħala miżura ta' kumpens per se. Madankollu, billi ċediet id-diviżjonijiet mhux prinċipali Cimos mhux biss tilfet is-sehem tagħha mis-suq f'segmenti sekondarji iżda dgħajfet ukoll b'mod sinifikanti l-pożizzjoni kompetittiva tagħha u fl-aħħar mill-aħħar il-preżenza tagħha fis-suq awtomobilistiku prinċipali. Dan minħabba li l-profitti li kieku Cimos kienet taqla' mid-diviżjonijiet ċeduti (madwar EUR 90 miljun fil-perjodu bejn l-2011-2013), li kienu profittabbli qabel ir-ristrutturar, setgħu jintużaw mod ieħor sabiex tiġi finanzjata l-espansjoni fis-suq ewlieni.

                  (167)

                  Fir-rigward tat-tieni miżura ta' kumpens, l-impjanti kollha jittrattaw is-suq prinċipali ta' Cimos u dawn kienu profittabbli qabel ir-ristrutturar, kif muri fit-Tabella 6. Jirrappreżentaw tnaqqis ta'15 % tal-kapaċità f'termini tal-għadd ta' impjanti u jirrappreżentaw madwar 4 % tad-dħul totali u 4,5 % tad-dħul tas-segment awtomobilistiku. Billi ċċedi dawn l-impjanti Cimos ser iċċedi s-sehem tagħha mis-suq lill-kompetituri tagħha, titlef il-klijenti u tnaqqas il-firxa ta' prodotti tagħha.

                  (168)

                  Wara ċ-ċessjonijiet imsemmija fil-premessa 164 l-uniku negozju ta' Cimos ser ikun id-Diviżjoni Awtomobilistika, li hija l-attività prinċipali tal-Kumpanija u l-unika waħda li fadal u għalhekk hija indispensabbli għat-treġġigħ lura tal-vijabbiltà. L-għadd ta' impjegati fid-Diviżjoni Awtomobilistika diġà tnaqqas permezz ta' ċessjoni ta' impjanti permezz ta' miżuri ta' kumpens jew ta' ristrutturar. Fid-dawl ta' dan, kwalunkwe ċessjoni ulterjuri tista' tabilħaqq tipperikola l-għan li titreġġa' lura l-vijabbiltà fit-tul.

                  (169)

                  L-implimentazzjoni tal-miżuri ta' kumpens flimkien maċ-ċessjoni tal-assi prevista bħala parti mill-pjan ta' ristrutturar se tnaqqas b'mod sinifikanti l-kapaċità ta' Cimos u twaqqafha milli tikseb vantaġġ kompetittiv mhux mistħoqq grazzi għall-għajnuna għar-ristrutturar.

                  (170)

                  Barra minn hekk, skont il-punt 56 tal-Linji Gwida, il-kundizzjonijiet għall-awtorizzazzjoni tal-għajnuna huma anqas stretti fir-rigward tal-implimentazzjoni ta' miżuri ta' kumpens f'żoni megħjuna. Il-Kummissjoni tinnota li Cimos tinsab f'żona megħjuna skont l-Artikolu 107(3)(c) tat-Trattat.

                  (171)

                  Għalhekk il-miżuri proposti jikkostitwixxu kumpens ġenwin għad-distorsjoni tal-kompetizzjoni kkawżata mill-għoti tal-għajnuna u huma adegwati biex jiġi żgurat li jiġu minimizzati l-effetti negattivi fuq il-kundizzjonijiet tal-kummerċ b'riżultat tal-għajnuna.

                  (172)

                  Għalhekk, il-miżuri ta' kumpens msemmijin hawn fuq jitqiesu li huma konformi mal-punti 38-42 tal-Linji Gwida.

            8.8.   GĦAJNUNA LIMITATA GĦALL-MINIMU, KONTRIBUZZJONI PROPRJA

                  (173)

                  Skont il-punti 43-45 tal-Linji Gwida, l-għajnuna għandha tkun limitata għall-minimu strett, meħtieġ sabiex iseħħ ir-ristrutturar. Il-benefiċjarju huwa mistenni jagħmel kontribuzzjoni sinifikanti għall-pjan ta' ristrutturar mir-riżorsi tiegħu stess, inkluż il-bejgħ ta' assi mhux essenzjali għas-sopravivenza tal-kumpanija, jew minn finanzjament estern b'kundizzjonijiet tas-suq. Din il-kontribuzzjoni għandha tkun reali, jiġifieri attwali, u teskludi l-profitti futuri kollha bħal flussi ta' flus u hija sinjal li s-swieq jemmnu fil-fattibbiltà li l-kumpanija terġa' lura għall-vijabbiltà. Ma għandha tinkludi l-ebda għajnuna ulterjuri mill-Istat. Għal intrapriżi kbar, bħal Cimos, is-sehem tal-kontribuzzjoni proprja għandha tkun tal-anqas 50 % tal-ispiża ta' ristrutturar.

                  (174)

                  Skont is-Slovenja l-kontribuzzjoni proprja proposta minn Cimos tirrapreżenta 94 % tal-ispejjeż totali ta' ristrutturar u tinkludi s-sorsi elenkati fit-Tabella 7.

                     Tabella 7

                     Sorsi ta' kontribuzzjoni proprja

                              Sors

                              f'miljuni ta' EUR

                              Faċilità ta' Flus Ġodda

                              39

                              Nefqa kapitali iffinanzjata minn Cimos

                              8,5

                              Nefqa kapitali finanzjata mill-klijenti

                              9,8

                              Korrispettiv għall-bejgħ tad-Diviżjoni tal-Enerġija (Litostroj Power)

                              18,0

                              Konverżjoni ta' dejn f'ekwità u nonakkumulazzjoni ta' imgħax fuq id-dejn bankarju (mingħajr SID)

                              120,2

                              Nonakkumulazzjoni ta' imgħax fuq is-self

                              5,3

                              Telf impost fuq il-fornituri

                              21,8

                              Telf impost fuq il-lokatur

                              6

                              Telf impost fuq id-dejn bankarju

                              8,3

                              Konverżjoni ta' dejn f'ekwità u telf impost fuq id-dejn ta' SID

                              28,5

                              Konverżjoni ta' dejn f'ekwità ta' garanziji tal-Istat

                              23,4

                              Nonakkumulazzjoni ta' imgħax fuq l-għajnuna għas-salvataġġ

                              1,2

                              Kontribuzzjoni ta' Cimos għall-finanzjament tal-ħlas tal-fornituri

                              39,0

                              Kontribuzzjoni proprja totali ddikjarata

                              329,0

                                 Sors: Pjan ta' ristrutturar.

                  (175)

                  Il-Faċilità ta' Flus Ġodda ġiet ikkonfermata mill-ftehim ta' finanzjament, li abbażi tiegħu l-Banek bi Flus Ġodda u l-Klijenti bi Flus Ġodda qablu li jagħtu lil Cimos total ta' EUR 38,4 miljun (EUR 19,2 miljun kull wieħed) skont it-termini deskritti fil-premessa 25. Is-Slovenja infurmat lill-Kummissjoni li d-differenza meta mqabbla mal-ammont notifikat tal-kontribuzzjoni proprja tagħha minn dan is-sors li jammonta għal EUR 39 miljun hija relatata mal-klijent Eaton li ħallas il-fondi fil-bidu ta' Jannar 2015 u ser javviċina l-banek biex jipprovdu l-finanzjament addizzjonali (il-ftehim jipprevedi finanzjament ugwali mill-klijenti u mill-banek). Il-Kummissjoni ma għandhiex evidenza li Eaton verament ħallas il-fondi u li l-banek kienu taw il-finanzjament ekwivalenti. Barra minn hekk, kif ġie konkluż fis-sezzjoni 8,1, il-parteċipazzjoni minn SID fil-Faċilità ta' Flus Ġodda li tammonta għal EUR 6,7 miljuni tikkostitwixxi għajnuna mill-Istat u għalhekk ma tistax titqies bħala sors ta' kontribuzzjoni proprja. Il-Kummissjoni tikkonkludi li l-Faċilità ta' Flus Ġodda għall-ammont ta' EUR 31,7 miljun tikkostitwixxi sors validu ta' kontribuzzjoni proprja.

                  (176)

                  Bejn Jannar u Settembru 2014, Cimos nefqet EUR 17,6 miljun fuq nefqa kapitali mir-riżorsi proprji. Għalhekk, l-ammont totali ta' EUR 8,5 miljun, kif propost minn Cimos, jista' jiġi aċċettat bħala l-kontribuzzjoni proprja tagħha.

                  (177)

                  Cimos iffirmat ftehimiet bilaterali mal-klijenti tagħha, li abbażi tagħhom ser jipprovdu self lil Cimos biex tiffinanzja n-nefqa kapitali. Peress li l-ebda wieħed mill-klijenti ma huwa propjetà tal-Istat, din il-kontribuzzjoni hija reali u ħielsa minn għajnuna mill-Istat u tista' tiġi aċċettata.

                  (178)

                  Fit-12 ta' Mejju 2014, Cimos biegħet is-sussidjarja tagħha, Litostroj Power, lil kumpanija privata mir-Repubblika Ċeka għal EUR 21,4 miljun. Cimos ipproponiet EUR 18-il miljun bħala l-kontribuzzjoni proprja tagħha minn dan is-sors. Il-kontribuzzjoni hija reali u ħielsa minn għajnuna mill-Istat, għalhekk tista' tiġi aċċettata.

                  (179)

                  Il-kontribuzzjoni proprja fil-forma tal-konverżjoni ta' dejn f'ekwità mill-banek, sa fejn ġiet ivvalutata bħala li ma tinvolvix għajnuna mill-Istat, ġiet iddeterminata bħala benefiċċju finanzjarju għal Cimos bħala riżultat tal-fatt li ma kellhiex tħallas lura s-self li għandu valur attwali ta' EUR 121 miljun (41). Minflok ma ħallset lura dan is-self Cimos se tikkonvertih f'ekwità, li ma jinvolvix ħruġ ta' flus fil-futur fir-rigward ta' dan is-self. Il-likwidità rilaxxata mill-konverżjoni hija disponibbli għal Cimos biex tiffinanzja l-ispejjeż ta' ristrutturar. Meta aċċettaw il-konverżjoni l-kredituri fis-CS assumew riskju ta' telf ta' kapital jekk l-ekwità ta' Cimos kellha titlef il-valur wara l-konverżjoni, li huwa sinjal tal-fiduċja tagħhom fit-treġġigħ lura tal-vijabbiltà.

                  (180)

                  Skont it-termini tas-CS, mit-3 ta' Ġunju 2014 (id-data meta beda s-CS) sakemm toħroġ id-deċiżjoni tal-qorti li tikkonferma s-CS, mhu ser jakkumula l-ebda imgħax fuq is-self bankarju msemmi fil-premessa preċedenti, li jirrappreżenta benefiċċju addizzjonali għal Cimos għall-ammont ta' EUR 5,3 miljun.

                  (181)

                  It-telf impost mogħti mill-fornituri u mil-lokatur ġie konfermat minn ftehimiet, kif deskritt fil-premessi 42 u 43 rispettivament, għalhekk huwa reali. Se jillibera likwidità disponibbli għall-finanzjament tal-ispejjeż ta' ristrutturar, li altrimenti kien ikollhom jintefqu fuq il-ħlas lura tal-ammonti pagabbli assoċjati.

                  (182)

                  It-telf impost tad-dejn bankarju għall-ammont ta' EUR 8,3 miljuni jikkorrispondi mal-kontribuzzjoni mistennija minn kredituri “non-appoġġanti”, li ma kinux qablu mat-termini tas-CS, iżda li ser jingħelbu mill-maġġoranza ta' kredituri ta' appoġġ. Fin-nuqqas ta' ftehim mill-banek ikkonċernati, il-Kummissjoni ma tqisx din il-kontribuzzjoni bħala reali, u lanqas bħala sinjal tal-fiduċja tagħhom fit-treġġigħ lura tal-vijabbiltà ta' Cimos.

                  (183)

                  Kif ġie konkluż fis-sezzjoni 8.1, il-konverżjoni u t-telf impost tad-dejn ta' SID jikkostitwixxi għajnuna mill-Istat. Għal din ir-raġuni ma jistax jitqies bħala sors ta' kontribuzzjoni proprja.

                  (184)

                  Bl-istess mod, il-konverżjoni ta' dejn f'ekwità tal-pretensjonijiet tal-Istat bħala riżultat tal-iskemi ta' garanzija u n-nonakkumulazzjoni ta' imgħax fuq il-pretensjoni tal-Istat bħala riżultat tal-garanzija ta' għajnuna għas-salvataġġ (wara t-3 ta' Ġunju 2014) ġew ivvalutati bħala li jikkostitwixxu għajnuna mill-Istat u, bħala tali, ma jistgħux jitqiesu bħala kontribuzzjoni proprja.

                  (185)

                  Fl-aħħar nett, il-pjan ta' ristrutturar jistipula li l-kontribuzzjoni ta' Cimos għall-finanzjament tal-kompromess mal-fornituri (il-ħlas lura tad-dejn riskedat) se tiġi ffinanzjata minn “profitti futuri”. Is-Slovenja infurmat lill-Kummissjoni li dan id-dejn jammonta għal EUR 34,2 miljun, peress li l-EUR 4,8 miljun li jifdal diġà tħallsu lura lill-fornituri. Skont il-punt 43 tal-Linji Gwida kontribuzzjoni proprja għandha teskludi profitti futuri. Għalhekk, il-Kummissjoni tqis biss l-EUR 4,8 miljun bħala l-kontribuzzjoni proprja leġittima minn dan is-sors.

                  (186)

                  Abbażi ta' dawn il-kunsiderazzjonijiet, il-Kummissjoni tikkonkludi li kontribuzzjoni proprja għall-ammont ta' EUR 226,1 miljun tissodisfa l-kriterji tal-Linji Gwida. Dan l-ammont jirrappreżenta 64,5 % tal-ispiża totali tar-ristrutturar, li huwa ogħla mil-livell minimu ta' 50 % meħtieġ għal intrapriżi kbar.

         Il-konklużjoni dwar il-kompatibbiltà tal-għajnuna għar-ristrutturar

                  (187)

                  Il-Kummissjoni tikkonkludi li l-għajnuna għar-ristrutturar tissodisfa l-kundizzjonijiet ta' kompatibbiltà tal-Linji Gwida.

            9.   KONKLUŻJONI

                  (188)

                  Il-Kummissjoni tikkonkludi li l-Miżuri 1, 2 u parti mill-Miżuri 3 u 4 (sal-limitu mogħtija minn SID) jikkostitwixxu għajnuna mill-Istat skont it-tifsira tal-Artikolu 107(1) tat-Trattat, li hija kompatibbli mas-suq intern abbażi tal-Artikolu 107(3)(c) tat-Trattat moqri flimkien mal-Linji Gwida,

            ADOTTAT DIN ID-DEĊIŻJONI:
      Artikolu 1
      L-għajnuna mill-Istat li s-Slovenja qiegħda tippjana li timplimenta għall-Grupp Cimos, li tammonta għal EUR 96,9 miljun, hija kompatibbli mas-suq intern skont it-tifsira tal-Artikolu 107(3)(c) tat-Trattat.
      L-implimentazzjoni tal-għajnuna li tammonta għal EUR 96,9 miljun hija għalhekk awtorizzata, bil-kundizzjoni stabbilita fl-Artikolu 2.
      Artikolu 2
      Is-Slovenja tippreżenta rapporti regolari dwar l-implimentazzjoni tal-pjan ta' ristrutturar li ġie ppreżentat fit-3 ta' Ottubru 2014. L-ewwel rapport jiġi ppreżentat lill-Kummissjoni mhux aktar tard minn sitt xhur wara d-data ta' din id-Deċiżjoni. Ir-rapporti sussegwenti jintbagħtu lill-Kummissjoni tal-anqas darba fis-sena sal-aħħar tal-2017.
      Artikolu 3
      Din id-Deċiżjoni hija indirizzata lir-Repubblika tas-Slovenja.

         Magħmul fi Brussell, it-8 ta' Ġunju 2015.

               Għall-Kummissjoni

            Margrethe VESTAGER

               Membru tal-Kummissjoni

         (1)  B'effett mill-1 ta' Diċembru 2009, l-Artikoli 87 u 88 tat-Trattat tal-KE saru l-Artikoli 107 u 108, rispettivament, tat-Trattat dwar il-Funzjonament tal-Unjoni Ewropea (“TFUE”). Iż-żewġ settijiet ta' Artikoli huma, fis-sustanza, identiċi. Għall-fini ta' din id-Deċiżjoni referenzi għall-Artikoli 107 u 108 tat- TFUE għandhom jinftiehmu bħala referenzi għall-Artikoli 87 u 88, rispettivament, tat-Trattat tal-KE fejn xieraq. It-TFUE introduċa wkoll ċerti bidliet fit-terminoloġija, bħas-sostituzzjoni ta' “Komunità” b'“Unjoni” u “suq komuni” b'“suq intern”. It-terminoloġija tat-TFUE ser tintuża tul din id-Deċiżjoni.

         (2)  ĠU C 156, 23.5.2014, p. 63.

         (3)  Ara n-nota ta' qiegħ il-paġna 2.

         (4)  Peress li l-benefiċjarju tal-għajnuna għas-salvataġġ kien il-Grupp Cimos u l-għajnuna għar-ristrutturar għandha tiġi vvalutata fl-istess livell, is-Slovenja ċċarat li hija tqis li l-Grupp Cimos huwa l-benefiċjarju tal-għajnuna għar-ristrutturar. Minn issa 'l quddiem ir-referenzi kollha għal Cimos jew għal “il-Kumpanija” għandhom jinftiehmu bħala referenzi għall-Grupp Cimos.

         (5)  Id-Deċiżjoni tal-Kummissjoni tat-2 ta' Lulju 2013 fil-każ SA.36548 (2013/N) — Għajnuna għas-salvataġġ għal Cimos (ĠU C 287, 3.10.2013, p. 1) (“id-deċiżjoni dwar l-għajnuna għas-salvataġġ”).

         (6)  Ara n-nota ta' qiegħ il-paġna 2.

         (7)  Ir-Regolament Nru 1 li jistabbilixxi l-lingwi li għandhom jintużaw mill-Komunità Ekonomika Ewropea (ĠU 17, 6.10.1958, p. 385/58).

         (8)  Mill-31 ta' Mejju 2014, inklużi impjegati temporanji.

         (9)  Il-kredituri fis-CS huma: Abanka Vipa d.d., Banka Celje d.d., Družba za upravljanje terjatev bank d.d. (“DUTB”), Gorenjska banka d.d., Nova Ljubljanska banka d.d., SID — Slovenska izvozna in razvojna banka d.d.

         (10)  Ir-referenzi kollha għall-pjan ta' ristrutturar fil-bqija ta' din id-Deċiżjoni jfissru l-pjan ta' ristrutturar aġġornat sakemm ma jiġix indikat mod ieħor.

         (11)  Dawn il-garanziji ngħataw mill-Istat taħt l-iskemi “Jamstvena shema” u “Nedelničarska posojila”. L-iskema “Jamstvena Shema” ġiet approvata mid-Deċiżjoni tal-Kummissjoni tat-12 ta' Ġunju 2009 Għajnuna mill-Istat NN 34/2009 (ex N 321/2009) — “L-iskema ta' Qafas Temporanju — Garanziji” tas-Slovenja u d-Deċiżjoni tal-Kummissjoni tas-16 ta' April 2010 Għajnuna mill-Istat N 105/2010 — Emenda tas-Slovenja għall-“Iskema ta' Qafas Temporanju — garanziji” (NN 34/2009). L-iskema “Nedelničarska Posojila” kienet teżisti qabel mas-Slovenja ssieħbet fl-UE.

         (12)  Jinkludi dejn li għandu jitħassar minn kredituri li ma appoġġjawx is-CS.

         (13)  Il-Banek bi Flus Ġodda huma: Abanka Vipa d.d., Banka Celje d.d., Družba za upravljanje terjatev bank d.d., Gorenjska banka d.d., Nova Ljubljanska banka d.d., SID — Slovenska izvozna in razvojna banka d.d., Nova kreditna banka Maribor d.d.

         (14)  Il-Klijenti bi Flus Ġodda huma: Audi, BMW, Bosch Mahle, Borg Warner, Eaton Corporation, Ford Motor Company, GM/Opel, Honeywell Turbo Technologies, Magna-Steyr u PSA.

         (15)  Il-miżura tinvolvi aktar minn 1 000 kuntratt individwali ma' fornituri differenti u tinkludi telf impost, arranġamenti ta' somma f'daqqa, ħlas lura mdewwem u riskedar ta' ammonti kummerċjali pagabbli.

         (16)  Hypo Leasing d.o.o. (li attwalment taġixxi taħt l-isem Heta Asset Resolution d.o.o.).

         (17)  Il-banek li mhumiex ibbażati fis-Slovenja, jiġifieri Zagrebačka banka, Razvojna banka, Erste bank, Bosnia Bank International, Banka Intesa, Bawag, RZB, Privredna banka Sarajevo, Fond RS u Nova banka.

         (18)  Ara n-nota 11 f'qiegħ il-paġna.

         (*)  Sigriet kummerċjali.

         (19)  Linji Gwida Komunitarji dwar għajnuna mill-Istat għas-salvataġġ u r-ristrutturar ta' ditti f'diffikultà (ĠU C 244, 1.10.2004, p. 2).

         (20)  Ara n-nota 2 f'qiegħ il-paġna.

         (21)  Din il-garanzija ntalbet mill-banek rilevanti, li wasslet għal pretensjoni mill-Istat kontra l-Kumpanija.

         (22)  Kawża C-39/94 SFEI u Oħrajn [1996] Ġabra I-3547, paragrafi 60-61.

         (23)  Skont ir-rapport, il-pretensjonijiet finanzjarji ordinarji ser jiġu rkuprat bir-rata ta' 3,88 % fix-xenarju ta' falliment u ta' 23,94 % fix-xenarju tas-CS.

         (24)  Kawża C-482/99 — Ir-Repubblika Franċiża kontra l-Kummissjoni (Stardust Marine) [2002] Ġabra I-4397.

         (25)  Ara d-Deċiżjoni tal-Kummissjoni (UE) 2015/494 tad-9 ta' Lulju 2014 dwar il-miżura SA.32715 (2012/C) (ex 2012/NN) (ex 2011/CP) implimentata mis-Slovenja għal Adria Airways d.d.

         (26)  Ara d-Deċiżjoni tal-Kummissjoni (UE) 2015/494 tat-12 ta' Ġunju 2009 Għajnuna mill-Istat NN 34/2009 (ex N 321/2009) — “L-iskema ta' Qafas Temporanju — Garanziji” tas-Slovenja (ĠU L 78, 24.3.2015, p. 18).

         (27)  Komunikazzjoni mill-Kummissjoni dwar ir-reviżjoni tal-metodu li jistabbilixxi r-rati ta' referenza u ta' skont (ĠU C 14, 19.1.2008, p. 6).

         (28)  Kawża T-1/12 Franza kontra l-Kummissjoni (“Sea France”) [2015] Ġabra II-0000, paragrafu 34 b'referenzi ulterjuri.

         (29)  Deċiżjoni tal-Kummissjoni 2014/341/UE tat-3 ta' Settembru 2013 — Għajnuna mill-Istat SA.32554 (09/C) — Għajnuna għar-ristrutturar għal Hypo Group Alpe Adria implimentata mill-Awstrija (ĠU L 176, 14.6.2014, p. 1).

         (30)  EUR 6,7 miljun.

         (31)  Ir-rata ta' skont ġiet stabbilit abbażi ta' rata referenzjali għas-Slovenja applikabbli għal kumpanija f'diffikultà. Skont il-Komunikazzjoni mill-Kummissjoni dwar ir-reviżjoni tal-metodu li jistabbilixxi r-rati ta' referenza u ta' skont (ĠU C 14, 19.1.2008, p. 6), ir-rata referenzjali għandha tintuża wkoll bħala rata ta' skont għall-kalkolu tal-valuri attwali.

         (32)  Regolament tal-Kunsill (KE) Nru 659/1999 tat-22 ta' Marzu 1999 li jistabbilixxi regoli ddettaljati għall-applikazzjoni tal-Artikolu 93 tat-Trattat tal-KE (ĠU L 83, 27.3.1999, p. 1).

         (33)  Peress li l-għajnuna għar-ristrutturar ġiet notifikata fil-21 ta' Novembru 2013, għandha tiġi vvalutata skont il-Linji Gwida tal-2004 (ara n-nota 19 f'qiegħ il-paġna). Skont il-punt 136 tal-Linji Gwida tal-2014 (Il-linji gwida dwar l-għajnuna mill-Istat għas-salvataġġ u r-ristrutturar ta' impriżi mhux finanzjarji f'diffikultà (ĠU C 249, 31.7.2014, p. 1) “In-notifiki rreġistrati mill-Kummissjoni qabel l-1 ta' Awwissu 2014 ser jiġu eżaminati abbażi tal-kriterji fis-seħħ fi żmien in-notifika”.

         (34)  It-telf tal-kapital matul it-12-il xahar ta' qabel huwa akbar mit-telf totali tal-kapital minħabba li fil-passat Cimos irrapportat profitti akkumulati.

         (35)  Id-Deċiżjoni tal-Kummissjoni fil-każ C 38/2007 Arbel Fauvet Rail (ĠU L 238, 5.9.2008, p. 27).

         (36)  Kawżi Konġunti T-102/07 Freistaat Sachsen kontra l-Kummissjoni u T-120/07 MB Immobilien u MB System kontra l-Kummissjoni, [2010] Ġabra II-585, paragrafi 95 sa 106.

         (37)  Fl-2009-2010, Cimos ingħatat garanziji tal-Istat taħt l-iskemi deskritti fin-nota 11. F'dak iż-żmien il-Kumpanija ma kinitx impriża f'diffikultà, għalhekk il-garanziji ma kinux jikkostitwixxu għajnuna għas-salvataġġ jew għar-ristrutturar u għalhekk ma jiksrux il-prinċipju ta' “darba waħda, l-aħħar darba”.

         (38)  Ara pereż. id-Deċiżjoni tal-Kummissjoni (UE) 2015/494 tad-9 ta' Lulju 2014 dwar il-miżuri SA.32715 (2012/C) (ex 2012/NN) (ex 2011/CP) implimentati mis-Slovenja għal Adria Airways (ĠU L 78, 24.3.2015, p. 18); id-Deċiżjoni tal-Kummissjoni (UE) 2013/151/UE tad-19 ta' Settembru 2012 bħala għajnuna mill-Istat SA.30908 (11/C) (ex N 176/10) implimentata mir-Repubblika Ċeka għal České aerolinie, a.s. (ČSA — Il-Kumpanija tal-Ajru tar-Repubblika Ċeka — Pjan ta' ristrutturar) (ĠU L 92, 3.4.2013, p. 16).

         (39)  Ara n-nota 5 f'qiegħ il-paġna.

         (40)  Kawżi konġunti T-115/09 u T-116/09 Electrolux AB u Whirlpool Europe BV kontra l-Kummissjoni (FagorBrandt) [2012] Ġabra II-000.

         (41)  Li minnhom Cimos kienet innotifikat EUR 120,2 miljun bħala kontribuzzjoni proprja.